title: Terapsidit

text: Tuohon aikaan nykyisen Kiinan alueella elänyt "Raranimus" on yksi varhaisimpia tunnettuja terapsideja. Myös nykyisten Yhdysvaltojen alueella varhaisella permikaudella elänyt "Tetraceratops" saattaa olla varhainen terapsidi, mutta toinen mahdollisuus on, että se kuuluu terapsideille läheiseen Sphenacodontidae-ryhmään.


title: Terapsidit

text: Terapsidit olivat hallitseva eläinryhmä permikauden keskivaiheelta kauden lopulle asti. Aluksi Dinocephalia-alalahkon terapsidit olivat hallitsevia, mutta ne hävisivät ennen kauden loppua noin 263 miljoonaa vuotta sitten. Dinocephalia-osalahkoon kuului useita suurikokoisia kasvin- ja lihansyöjiä, esimerkisi nykyisen Venäjän alueella elänyt Anteosauria-ryhmään kuulunut peto "Titanophoneus" ja nykyisen Etelä-Afrikan alueella elänyt heimoon Tapinocephalidae kuulunut kasvinsyöjä "Tapinocephalus".


title: Terapsidit

text: Dinocephalia-ryhmän kadottua Anomodontia-kasvinsyöjiin kuuluneet dikynodontit sekä Theriodontia-ryhmän Gorgonopsia- ja Therocephalia-alalahkot olivat merkittävimpiä terapsidiryhmiä. Koko Gorgonopsia ja suuri osa Therocephalia-lajeista oli lihansyöjiä. Yksi Gorgonopsia-ryhmän erityispiirteistä oli pitkät kulmahampaat, kuten paljon myöhemmin eläneillä sapelihammaskissoilla. Suurikokoisia Gorgonopsia-edustajia olivat esimerkiksi "Inostrancevia" ja "Rubidgea". Myös osalla Therocephalia-alalahkon suvuista (esimerkiksi "Lycosuchus") oli suuret kulmahampaat, tosin vaatimattomammat kuin Gorgonopsia-ryhmässä.


title: Terapsidit

text: Kynodontit (Cynodontia) ilmestyivät noin 257 miljoonaa vuotta sitten myöhäisen permikauden aikana. Varhaisimpia kynodontteja olivat muun muassa "Charassognathus" ja "Procynosuchus". Kynodontit eivät olleet vielä kovin yleisiä permikaudella, vaikka olivatkin laajalle levinneitä. Niiden luuston rakenne enteili jo nisäkkäitä. Muutoksia nisäkäsmäiseen suuntaan näkyy esimerkiksi aivokopassa, alaleuassa, hampaissa ja raajoissa. Varhaisimmat kynodontit olivat pieniä lihansyöjiä, mutta myöhemmin ilmestyi myös suurempia lajeja. Näihin kuului lihansyöjien lisäksi myös kaikkiruokaisia ja kasvinsyöjiä, kuten esimerkiksi myöhemmän ajan kasvinsyöjänisäkkäät ja triaskaudella elänyt Gomphodontia-ryhmän "Exaeretodon", joka saattoi kasvaa kahden metrin pituiseksi.


title: Terapsidit

text: Permikauden lopussa noin 250 miljoonaa vuotta sitten tapahtui maapallon historian suurin tunnettu lajien massasukupuutto. Tässä Permikauden joukkotuhossa hävisi suurin osa maalla ja meressä eläneistä eläimistä. Terapsidienkin monimuotoisuus väheni kovin, ja ainoastaan osa dikynodonteista, kynodonteista ja Therocephalia-ryhmän suvuista selvisi tuhosta.


title: Terapsidit

text: Permikautta seuranneen triaskauden alussa ekosysteemit koostuivat vain muutamiin sukuihin kuuluvista lajeista, jotka olivat selvinneet tuhosta. Varhaistriaskaudella dikynodontteihin kuulunut terapsidisuku "Lystrosaurus" käsitti jopa noin 90 prosenttia kaikista maaselkärankaisista. Triaskaudella kynodontit ja dikynodontit monimuotoistuivat. Viimeiset Therocephalia-terapsidit hävisivät triaskauden alkupuolella. Kynodonttiryhmät Cynognathia ja Probainognathia olivat runsaslukuisia kaikkialla maailmassa hetimiten varhaistriaskaudella tapahtuneen ilmestymisensä jälkeen. Nisäkkäät ja niiden esimuodot kuuluvat Probainognathia-ryhmään. Triaskauden lopulle tultaessa Archosauromorpha-ryhmän matelijat olivat suurelta osin korvanneet terapsidit suurimpina maaeläiminä. Monet kynodonttien kehityslinjat kuolivat sukupuuttoon triaskauden lopulla, mutta esimerkiksi nisäkkäiden esimuodot selvisivät.


title: Terapsidit

text: Dikynodonttien uskottiin kuolleen sukupuuttoon myöhäistriaskaudella noin 215 miljoonaa vuotta sitten, mutta Australiasta löytynyt huonosti säilynyt noin 110 miljoonaa vuotta vanha varhaisliitukaudelta peräisin oleva fossiili saattaa olla dikynodontti. Dikynodontit saattoivatkin selvitä paljon pitempään kuin aikaisemmin on arveltu.


title: Terapsidit

text: Triaskauden lopussa tai jurakauden alussa kehittyivät ensimmäiset kynodontit, joita voi jo sanoa varsinaisiksi nisäkkäiksi. Nisäkkäiden ominaisuuksiin kuuluvat muun muassa päänluiden ja hammasluiden muodostama leukanivel, ainoastaan yksi alaleuanluu ("mandibula") sekä kuuloluista vasara ("malleus") ja alasin ("incus"). Varhaisilla synapsideilla oli muiden maaselkärankaisten tavoin kallon ja alaleuan takaosassa sijaitsevien "os quadratum"- ja "os articulare" -luiden muodostama leukanivel ja vain yksi varsinainen kuuloluu, jalustin ("stapes"). Jostakin vielä tuntemattomasta syystä eräiden kynodonttien kehityslinjojen jäsenille, kuten "Probainognathusille" kehittyi leukaniveleen myös toinen nivellys pääkallonluiden ja hammasluiden välille. Pääkallo oli sijoittunut "os quadratum" -luun viereen yläleuassa ja hammasluuston aihio oli "os articulare" -luun vierellä alaleuassa. Tällainen parillinen nivellys ei kuitenkaan kestänyt paleontologisessa mittakaavassa kovin pitkää aikaa. Pian "os quadratum" ja "os articulare" pienenivät huomattavasti, siirtyivät korvan alueelle ja menettivät toimintansa leukanivelessä. Ne muuntuivat vähitellen nisäkkäiden kuuloluiksi, vasaraksi ja alasimeksi. Suurin osa nisäkkäistä oli pienikokoisia mesotsooisella maailmankaudella. Terapsidit nousivat uudestaan valta-asemaan nisäkkäinä liitukauden joukkotuhon jälkeen kenotsooisella maailmankaudella.


title: Terapsidit

text: Kaikki muut terapsidit kuin nisäkkäät ovat nykyisin kuolleet sukupuuttoon. Viimeiset varmasti nisäkkäisiin kuulumattomat terapsidit, heimoon Tritylodontidae kuuluneet kynodontit, hävisivät varhaisliitukaudella. Tosin liitukauden jälkeen paleoseeniepookin aikana (noin 62–57 milj. v. sitten) eläneen "Chronoperates"-suvun on arveltu olevan liitukauden jälkeen elänyt nisäkkäisiin kuulumaton terapsidi, mutta koska fossiili on huonosti säilynyt, sitä ei ole voitu varmasti luokitella tarkemmin kuin sanamuodolla ”Cynodontia incertae sedis”. Tämä tarkoittaa sitä, ettei sen sukulaisuus muihin kynodontteihin ole selvillä, eli ei voida varmasti sanoa oliko "Chronoperates" nisäkässuku vai ei.


title: Terapsidit

text: Terapsidit jaetaan kuuteen pääryhmään: Biarmosuchia, Dinocephalia, Anomodontia, Gorgonopsia, Therocephalia ja Cynodontia (kynodontit). Näistä Biarmosuchia on määritelty enimmäkseen basaalisista (”primitiivisistä”) ominaisuuksista, joten se saattaa olla parafyleettinen muihin terapsidiryhmiin verrattuna.


title: Terapsidit

text: Eri terapsidiryhmät ovat selvästi toistensa lähimmät sukulaiset, eli luonnollinen ryhmä, mutta ryhmien keskinäiset sukulaisuussuhteet eivät ole vielä kovin hyvin selvillä. Niiden ominaisuuksia tutkimalla on saatu aikaan useita erilaisia fylogenisia hypoteeseja. Tämä saattaa johtua siitä, ettei joitain asiaa selventäviä ryhmien ominaisuuksia ole vielä tunnistettu, tai sitten useimmat terapsidiryhmät eriytyivät yhteisestä kantamuodostaan geologisessa ajassa mitattuna suhteellisen nopeasti. Suvun "Tetraceratops" luokittelu on ollut melko vaikeaa. Se on välillä luokiteltu varhaiseksi terapsidiksi ja välillä taas heimoon Sphenacodontidae.


title: Terapsidit

text:
Rubidge & Sidor (2001):
E. Amson & M. Laurin (2011)


title: Jānis Čakste

text: Jānis Čakste (14. syyskuuta 1859 Lielsesavas – 14. maaliskuuta 1927 Riika) oli latvialainen poliitikko ja lakimies. Hän toimi maansa ensimmäisenä presidenttinä vuodesta 1922 kuolemaansa saakka vuonna 1927. Urallaan hän teki esimerkiksi valtiovierailun Suomeen.


title: Jānis Čakste

text: Jānis Čakste syntyi silloin Venäjän keisarikuntaan kuuluneella Kuurinmaalla Lielsesavasissa lähellä Jelgavaa. Hänen vanhempansa olivat maanviljelijöitä ja hän kävi lukionsa saksalaisessa kymnaasissa Jelgavassa. Vuonna 1882 hän Moskovaan, jossa hän opiskeli lakia Moskovan yliopistossa valmistuen vuonna 1886. Moskovassa hän osallistui latvialaisten opiskelijajärjestöjen toimintaan ja tapasi muun muassa tulevana vaikuttajana Krišjānis Valdemārsin. Opiskellessaan hän tutki myös Kuurinmaan herttuakuntaa ja etenkin sen siirtomaita. Valmistuttuaan Čakste toimi lakimiehenä Jelgavassa. Vuodesta 1888 hän julkaisi ja toimitti "Tēvija"−nimistä lehteä, jossa hän otti kantaa saksalaisia maanomistajia vastaan. Hän toimi myös kulttuurielämässä ollen mukana järjestämässä latvialaisia laulujuhlia vuonna 1895. Venäjän vuoden 1905 vallankumouksen aikana hän otti puolestaan kantaa Latvian autonomian puolesta Venäjän yhteydessä.


title: Jānis Čakste

text: Ensimmäisessä maailmansodassa Čakste toimi johtajana vuodesta 1915 Latvialaisessa järjestössä, joka auttoi pakolaisia Jelgavassa ja Tarossa. Saksalaisten vallatessa Kuurinmaan hän pakeni vaimonsa ja yhdeksän lapsensa kanssa Tartoon. Vuonna 1916 hänen teoksensa "Die Letten und ihr Lettland" ("Latvialaiset ja heidän Latviansa") julkaistiin Tukholmassa ja seuraavana vuonna hänet valittiin Kuurinmaan kuvernööriksi. Hän hoiti kuitenkin tehtäviään ensin Kazanista ja sittemmin Pietarista käsin. Latviaan hän pääsi palaamaan vasta 17. marraskuuta 1918 ja sen jälkeen hänet valittiin Latvian väliaikaisen kansallisen komitean johtoon, joka julisti Latvian sittemmin itsenäiseksi. Tämän jälkeen hän otti osaa muun muassa Pariisin rauhankonferenssiin latvialaisen työryhmän mukana ja luennoi Riian yliopistolla. Vuonna 1920 hänet valittiin Latvian parlamentin puhemieheksi ja vuonna 1922 7. marraskuuta hänet valittiin maan ensimmäiseksi presidentiksi. Hänet valittiin myös toiselle kaudelle 6. marraskuuta 1925.


title: Jānis Čakste

text: Presidenttikautensa aikana Čakste allekirjoitti 402 lakia ja armahti 549 henkilöä. Eniten kritiikkiä herättänyt armahdus koski maanpetoksesta tuomittua Andrievs Niedraa, joka joutui tosin maanpakoon. Virkakautensa aikana hän teki myös kaksi ulkomaanvierailua, helmikuussa 1925 Viron Tallinnaan ja vuoden 1926 toukokuussa Helsinkiin Suomeen, jossa hän tapasi Lauri Relanderin. Vierailut liittyivät hänen haluunsa vahvistaa maan suhteita muiden Itämeren valtioiden kanssa. Čakste kuoli kesken kautensa 14. maaliskuuta 1927. Hänet haudattiin Riikaan ja hänen hautajaisseremoniaansa osallistui jopa 150 000 henkilöä.


title: Ray Ewry

text: Raymond ”Ray” Clarence Ewry (14. lokakuuta 1873 Lafayette, Indiana – 29. syyskuuta 1937 New York, New York) oli yhdysvaltalainen yleisurheilija, joka oli erikoistunut vauhdittomiin hyppylajeihin. Ewry on eräs kaikkien aikojen menestyneimmistä olympiaurheilijoista kahdeksalla olympiavoitollaan. Mikäli Ateenan vuoden 1906 niin sanottujen välikisojen kaksi voittoa lasketaan mukaan, niin Ewryn kymmenen ykköstilaa tekevät hänestä kaikkien aikojen toiseksi voitokkaimman olympiaurheilijan Michael Phelpsin jälkeen.


title: Ray Ewry

text: Ray Ewry syntyi 1873. Hänen äitinsä kuoli tuberkuloosiin, kun hän oli aivan pieni, ja hänen isänsä taisteli alkoholismin kanssa.


title: Ray Ewry

text: Ewry jäi orvoksi viisivuotiaana ja sairastui polioon seitsemänvuotiaana. Hänen pelättiin jäävän pyörätuoliin loppuiäkseen. Eräs lääkäri ehdotti eräänlaisia jalkaharjoitteita, joita nykyään pidettäisiin varmaan plyometrisenä harjoitteluna. Ewry harjoitteli päivittäin ja pystyi voittamaan sairautensa. Jatkuvat hyppyharjoitukset olivat tehneet hänen jaloistaan todella vahvat.


title: Ray Ewry

text: Ewry kilpaili jo high schoolissa yleisurheilussa ja amerikkalaisessa jalkapallossa. Hän aloitti 1890 Purduen yliopistossa. Yleisurheilun lisäksi Ewry kilpaili yliopistoaikanaan myös amerikkalaisessa jalkapallossa ja pelasi koripalloa NMKY:ssä. Amerikkalaisen jalkapallon hän lopetti kauden jälkeen loukattuaan olkapäänsä.


title: Ray Ewry

text: Ewry oli Purduen yleisurheilujoukkueen kapteenina, kun se voitti ensimmäisen kerran Indianan yliopistojen kilpailun. Ewry voitti kolme kilpailua ja sijoittui yhdessä toiseksi.


title: Ray Ewry

text: Ewry jäi Purdueen suoritettuaan alemman korkeakoulututkinnon insinööritieteistä. Hän opetti yliopistossa ja jatkoi opintojaan. Ewry liittyi myös Chicago Athletic Associationiin jatkaakseen yleisurheilu-uraansa. Hän rikkoi Chicagossa muun muassa vauhdittoman pituushypyn maailmanennätyksen.


title: Ray Ewry

text: Ewry valmistui maisteriksi 1897 ja sai 1899 New Jerseyn Elizabethista työpaikan laivaston tarkastajana. Hän muutti New Jerseyyn ja liittyi New York Athletic Clubiin, jonka urheilijat olivat seuranneet kiinnostuneina vuoden 1896 olympialaisia ja päättivät lähettää parhaimmat urheilijansa myös Pariisin vuoden 1900 kisoihin.


title: Ray Ewry

text: Pariisin olympialaisissa Ewry voitti vauhdittoman korkeushypyn, vauhdittoman pituushypyn ja vauhdittoman kolmiloikan – kaikki lajit samana päivänä 16. heinäkuuta. Seuraavissa kisoissa 1904 hän puolusti menestyksellisesti voittojaan ja teki maailmanennätyksen vauhdittomassa pituushypyssä.


title: Ray Ewry

text: Ateenassa järjestettiin ensimmäisen olympialaisten kymmenvuotisjuhlan kunniaksi kisat vuonna 1906. Vaikka se ei ollutkaan varsinainen olympiavuosi, Ewry osallistui kilpailuihin. Hän voitti jälleen sekä vauhdittoman pituus- ja korkeushypyn. Vauhditon kolmiloikka oli poistettu olympiaohjelmasta. Ewry voitti lajit uudelleen Lontoossa 1908.


title: Ray Ewry

text: Ewry pyrki mukaan vielä Tukholman vuoden 1912 olympialaisiin, mutta hän joutui lopettamaan yrityksen ja uransa kovien reumamaisten kipujen takia.


title: Ray Ewry

text: Ewryn lahjakkuutta kuvaa se, että hänen vauhdittoman pituushypyn maailmanennätyksensä (3,47 metriä) oli edelleen voimassa, kun lajin kansainväliset kilpailut päättyivät 1930-luvulla. Ewry hyppäsi myös vauhditonta pituutta takaperin hurjat 2,87 metriä, joka sekin on edelleen "maailmanennätys".


title: Ray Ewry

text: Ewry meni vuonna 1900 naimisiin lafayettelaisen Nelle Johnsonin kanssa. He saivat liittonsa aikana Mary Elizabeth -nimen saaneen tyttären.


title: Ray Ewry

text: Ewry työskenteli New Jerseyssä laivastossa ja valvoi sota-alusten rakentamista. Hän toimi 1904–1912 New Yorkin laivastotelakan pääinsinöörinä. Uransa myöhemmässä vaiheessa hän valvoi padon rakentamista New Yorkissa.


title: Ray Ewry

text: Ewryn urheilu-uran lopettaneet kivut pahenivat hiljalleen, ja hän sairastui niveltulehdukseen. Hän kuoli New Yorkissa vuonna 1937. Hänet on haudattu vaimonsa kanssa Lafayetteen.


title: Matkijalintu (sarjakuvahahmo)

text: Matkijalintu (), oikealta nimeltään Barbara "Bobbi" Morse-Barton, on Marvel -kustantamon luoma supersankaritar. Matkijalinnun loivat Gerry Conway ja Barry Windsor-Smith, ja hän esiintyi ensimmäisen kerran yhdysvaltalaisessa Astonishing Tales -lehdessä #6 vuonna 1971.


title: Matkijalintu (sarjakuvahahmo)

text: Barbara Morse oli alun perin biologi, joka työskenteli Yhdysvaltojen hallituksen rahoittamassa projektissa, jonka tarkoituksena oli luoda uudelleen sama supersotilas-seerumi, joka oli toisen maailmansodan aikana muuttanut Steven Rogersin Kapteeni Amerikaksi. Morse liittyi myös samaan aikaan kansainväliseen tiedusteluorganisaatio YPKVV:hen, joka koulutti hänestä huippuagentin.


title: Matkijalintu (sarjakuvahahmo)

text: Morse päätyi ensimmäisellä tehtävällään Kadonneena Valtakuntana tunnettuun trooppiseen paratiisiin, jossa hänen oli määrä etsiä edellä kadonnutta tiedemiestä nimeltä Theodore Sallis, joka työskenteli ennen katoamistaan edellä mainitussa projektissa. Morse ja hänen mukanaan ollut YPKVV-agentti kohtasivat Kadonneen Valtakunnan valtiaan Ka-Zarin, ja pyysivät tämän apua tiedemiehen etsinnässä.


title: Matkijalintu (sarjakuvahahmo)

text: Kolmikon etsinnät johtivat lopulta Floridan Evergladesiin, jossa Sallis oli heidän tietämättään muuttunut epäinhimilliseksi olioksi nimeltä Otus. Siitä huolimatta etteivät he löytäneet Sallista, Morse ja Ka-Zar onnistuivat estämään terroristijärjestö AIM:n ("Advanced Idea Mechanics") suunnitelman varastaa supersotilas-seerumin.


title: Matkijalintu (sarjakuvahahmo)

text: Morse ryhtyi myöhemmin hallituksen erikoiskomitean pyynnöstä tutkimaan YPKVV:n sisäistä korruptiota, kun hänen suojeltavanaan ollut lakimies menehtyi epäilyttävissä olosuhteissa. Morsen tutkinnat johtivat hänet YPKVV:n Uudessa Meksikossa sijaitsevaan tukikohtaan, jossa hän onnistui saamaan käsiinsä todisteita tiedusteluorganisaatiossa vallitsevasta korruptiosta ja hän omaksui myös tällöin koodinimensä Matkijalintu.


title: Matkijalintu (sarjakuvahahmo)

text: Matkijalintu erosi YPKVV:stä toimitettuaan Nick Furylle todisteet järjestön sisäisestä korruptiosta ja hän ryhtyi vapaaksi agentiksi. Hän otti myöhemmin tuntemattomalta taholta vastaan tehtävän ottaa selvää Cross Technological Enterprisen liiketoimista, joka lisäksi toi hänet kasvotusten silloin teknologiafirman turvallisuuspäällikkönä työskentelevän Haukansilmän kanssa. Yhdistettyään voimansa kaksikko sai selville, että Ristitulena tunnettu kyborgi valmisti salaa firman suojissa komponentteja laitettaan varten, jonka tarkoituksena oli aivopestä yli-inhimillisiä voimia omaavia ihmisiä.


title: Matkijalintu (sarjakuvahahmo)

text: Pysäytettyään Ristitulen ja tämän kätyrit Oddballin ja Bombshellin, Matkijalintu suostui Haukansilmän kosintaan ja he menivät piakkoin naimisiin, jonka jälkeen hän liittyi Kostajien riveihin ja matkusti Haukansilmän kanssa Yhdysvaltojen länsirannikolle johtamaan Kostajien uutta sivujaostoa. Matkijalintu päätyi myöhemmin eräällä Kostajien tehtävän aikana 1800-luvun villiin länteen, jossa edeltäjänsä henkilöllisyyden omaksunut alkuperäisen Aaveratsastajan veli taivutti hänet tahtonsa alle huumausaineiden avulla.


title: Matkijalintu (sarjakuvahahmo)

text: Matkijalintu onnistui lopulta pääsemään vapaaksi ja hän taisteli Ratsastajaa vastaan, antaen tämän lopulta pudota kuolemaansa kallionjyrkänteeltä. Matkijalintu oli täten rikkonut Kostajien valaa olla vahingoittamatta ketään ihmistä, mutta hän päätti olla kertomatta teostaan joukkuetovereilleen näiden saavuttua piakkoin pelastamaan häntä.


title: Matkijalintu (sarjakuvahahmo)

text: Mutta vaikka Aaveratsastaja oli kuollut, hänen haamunsa tuli piinaamaan Matkijalintua ja hän sai vakuutettua Haukansilmälle, että tämän vaimo oli murhannut hänet. Salaisuuden julkituleminen sai aikaan kiivaan väittelyn avioparin välillä, joka johti lopulta Haukansilmän ja Matkijalinnun välien kiristymiseen.


title: Matkijalintu (sarjakuvahahmo)

text: Matkijalintu teki myöhemmin sovinnon Haukansilmän kanssa ja he vetivät pois aikaisemmin kirjoittamansa erohakemuksen, mutta heidän ilonsa oli hyvin lyhyt-ikäistä sillä Matkijalintu menehtyi taistelussa demoni Mefistoa vastaan Kostajien yrittäessä päästä pakoon tämän helvetillisestä ulottuvuudesta. Matkijalintu uhrautui heittäytymällä Haukansilmälle tarkoitetun Mefiston ampuman mystisen säteen tielle ja hänen sielunsa jäi vangiksi demoniulottuvuuteen.Äskettäin on saatu selville että kuollut Matkijalintu oli skrulli. Oikea Matkijalintu oli skrullien vankilassa.


title: Matkijalintu (sarjakuvahahmo)

text: Jonkin aikaa myöhemmin Ihmemiehen rikollinen veli Viikatemies herätti muutamia edesmenneitä Kostajia henkiin voidakseen heidän avulla tuhota Kostajat ja Matkijalintu oli yksi näistä kuolleista palanneista sankareista. Viikatemies piti aluksi herättämiään sankareita mystisessä otteessaan, mutta he onnistuivat lopulta vapautumaan hänen otteestaan Purppuranoidan avulla auttaen sitten Kostajia vangitsemaan Viikatemiehen.


title: Matkijalintu (sarjakuvahahmo)

text: Taistelun loputtua Matkijalintu palasi takaisin Mefiston maailmaan, mutta hän varoitti sitä ennen Kostajia Daimon Hellstromin aikeista. Tämä johti lopulta edesmenneen Hellcatin palaamiseen takaisin kuolleista Haukansilmän ja hänen johtamiensa Ukonnuolien ansiosta.


title: Matkijalintu (sarjakuvahahmo)

text: Hullu robotti Ultron käytti Matkijalinnun aivokäyriä luodessaan Alkheman.


title: Matkijalintu (sarjakuvahahmo)

text: Matkijalintu on huippuunsa koulutettu atleetti ja äärimmäisen taitava kamppailulajeissa. Hän käyttää pääasiassa aseinaan kahta teräksistä taistelukeppiä, jotka hän voi napsauttaa toisiinsa kiinni yhdeksi taistelusauvaksi. Matkijalinnulla on koodinimensä tapaan hermoja raastava tapa solvata vastustajiaan - aivan kuten Hämähäkkimiehelläkin.


title: Synapsidit

text: Synapsidit (Synapsida) ovat maaselkärankaisia, joihin kuuluvat nykyiset nisäkkäät ja niiden sukupuuttoon kuolleet sukulaiset. Ensimmäiset synapsidit kehittyivät myöhäisellä kivihiilikaudella 320 miljoonaa vuotta sitten. Synapsidit kuuluvat vesikalvollisiin, ja ovat yksi niiden kahdesta päälinjasta. Toinen näistä kehityslinjoista on sauropsidit eli matelijat nykyisin biologien käyttämän systematiikan mukaan, jolloin myös linnut luetaan matelijoihin.


title: Synapsidit

text: Nimellä synapsidit viitattiin aluksi vain nisäkkäisiin kuulumattomiin sukupuuttoon kuolleisiin muotoihin. Niitä kutsuttiin myös nimellä ”nisäkäsmäiset matelijat”. Tämä nimi on tosiasiassa virheellinen, sillä nämä eläimet ovat läheisempää sukua nisäkkäille kuin yhdellekään matelijalle. Nykyään eliöiden luokittelussa suositaan fylogeneettista systematiikkaa, joka nimeää vain kladeja eli kehityslinjoja, joihin kuuluvat kantamuoto ja sen kaikki jälkeläiset. Tästä syystä nisäkkäät luetaan nykyisin synapsidien ryhmään.


title: Synapsidit

text: Synapsidit jaettiin aikaisemmin kahteen lahkoon: Pelycosauria (pelykosaurit) ja Therapsida (terapsidit), mutta fylogeneettisen systematiikan myötä Pelycosaurian käyttö varsinaisena taksonina (sukulaissuhteinen eliöryhmä) on hylätty, sillä se on parafyleettinen eli ei sisällä kaikkia esimuodon jälkeläisistä. Pelykosaurit on nykyisin vain epävirallinen termi terapsideihin kuulumattomille synapsideille.


title: Synapsidit

text: Evoluutiohistoriaansa perustuen synapsidit jaetaan nykyisin kahteen alaryhmään, jotka kuvaavat niiden kehityslinjoja. Nämä ovat Caseasauria ja Eupelycosauria. Eupelycosauriaan kuuluvat kaikki muut synapsidit kuin caseasaurit. Eupelykosaureja ovat esimerkiksi Edaphosauridae, Sphenacodontidae sekä kaikki terapsidit mukaan lukien nisäkkäät.


title: Synapsidit

text: Synapsidien ominaisuuksiin kuuluu yksi ohimoaukko, eli reikä kallon molempien silmäkuoppien takana, jonka kohdille leukalihakset kiinnittyvät. Varhaisilla synapsideilla aukkoa ympäröi kolme luuta: "os iugale", "os postorbitale" ja "os squamosum". Nykyisillä synapsideilla eli nisäkkäillä ohimoaukko on muuntuneena poskiluun kaarena. Samankaltainen rakenne kehittyi myös matelijoiden kehityslinjaan kuuluville diapsideille, mutta niillä oli yhden ohimoaukon sijasta kaksi.


title: Synapsidit

text: Synapsideille kehittyivät ensimmäiset erikoistuneet hampaat kuten kulmahampaat ja poskihampaat. Nisäkkäistä poiketen basaalisemmilla eli ”primitiivisemmillä” synapsideilla alaleuka ei muodostunut yhdestä luusta vaan useamman luun yhdistelmästä. Nisäkkäiden ja niiden esivanhempien tavoin myös muutamille muille synapsideille kehittyi suulaki, joka erotti nenäontelon suusta.


title: Synapsidit

text: Nisäkkäisiin kuulumattomien synapsidiryhmien iho ei koostunut sellaisista suomuista kuin liskoilla, mutta primitiivisimmillä synapsideilla oli luisia vatsasuomuja. Useimmista synapsideista ei kuitenkaan tiedetä, oliko niillä suomuja vai ei. Tämän lisäksi useimmat nisäkkäitä aikaisemmista synapsideista todennäköisesti munivat munia, sillä nykyisistä nisäkkäistä basaalisimmat, nokkaeläimet, lisääntyvät tällä tavalla. Varhaisimmat synapsidit olivat todennäköisesti aikaisempien maaselkärankaisten tavoin vaihtolämpöisiä. Purjemaiset rakenteet esimerkiksi "Edaphosaurus"- ja "Dimetrodon"-sukujen synapsidien selässä saattoivat toimia aurinkoenergian keräiminä.


title: Synapsidit

text: Varhaisimmat tunnetut synapsidit kuten "Archaeothyris" ja "Clepsydrops" elivät myöhäisellä hiilikaudella. Ne olivat pieniä hyönteissyöjiä. Myös Caseasauriaan kuuluva "Eothyris" oli varhaisten synapsidien kaltainen hyönteissyöjä. Synapsidit olivat ensimmäisiä vesikalvollisia, jotka monimuotoistuivat. Niistä tulikin pian hiilikauden maaekosysteemejä hallitsevia eläimiä. Terapsideihin kuulumattomat synapsidiryhmät (eli epävirallisesti pelykosaurit) olivat yleisiä hiilikauden lopulta keskisen permikauden keskivaiheille asti, jolloin terapsidit laajalti syrjäyttivät ne. Varhaisemmista synapsideista ainoastaan Caseidae ja Varanopidae säilyivät terapsidien hallitsemassa eläimistössä. Nekin kuitenkin katosivat keskisen permikauden ajalla.


title: Synapsidit

text: Terapsidit olivat keskisen ja myöhäisen permikauden aikana monimuotoinen ryhmä, johon kuului monenlaisia erikokoisia lihan- ja kasvinsyöjiä. Niiden koko vaihteli rotan kokoisesta "Robertiasta" yli tonnin painoiseen "Moschopsiin". Permikauden lopussa sattui suurin tunnettu joukkosukupuutto, permikauden joukkotuho, joka hävitti lähes kaikki eläimet. Vain muutama terapsisuku selvisi permikautta seuranneelle triaskaudelle. Terapsidit kuitenkin elpyivät nopeasti, ja uusia sukuja kuten "Cynognathus" ja "Lystrosaurus" ilmestyi varhaisella triaskaudella. Terapsidit alkoivat silti hävitä kilpailussa Archosauromorphaan kuuluville matelijoille kuten kladin Pseudosuchia edustajille ja varhaisille dinosauruksille, jotka korvasivat suuret terapsidit keskitriaskaudella. Kauden päättänyt joukkotuho hävitti useimmat säilyneet terapsidien kehityslinjat, mutta esimerkiksi kynodontteihin kuuluvat nisäkkäiden esimuodot selvisivät.


title: Synapsidit

text: Ensimmäiset varsinaisiksi nisäkkäiksi luetut kynodontit ilmestyivät triaskauden lopulla tai sitä seuranneella jurakaudella. Ne pysyivät pienikokoisina mesotsooisen maailmankauden lopulle asti. Viimeiset nisäkkäisiin kuulumattomat terapsidit hävisivät varhaisliitukaudella. Synapsidien uusi valtaannousu nisäkkäinä tapahtui vasta kenotsooisella maailmankaudella eli liitukauden joukkotuhon jälkeen. Nisäkkäiden kuuloluut, vasara ("malleus") ja alasin ("incus"), ovat muuntuneita versioita varhaisempien synapsidien leukanivelessä toimineista luista "os quadratum" ja "os articulare".


title: Synapsidit

text: Synapsidit luokiteltiin aluksi matelijoiden (Reptilia) alaluokaksi, ja niihin luettiin kaksi lahkoa, "pelykosaurit" ("Pelycosauria") ja terapsidit (Therapsida). Nykyisen lajien evoluutiohistoriaan ja täten sukulaisuussuhteisiin perustuvan fylogeneettisen systematiikan myötä tämä luokittelu on hylätty, sillä se ei kuvaa synapsidien sukulaisuussuhteiden ja evoluution todellista olemusta. Synapsidien kehityslinja erotetaan nykyisin matelijoista, sillä ne ovat läheisempää sukua nisäkkäille kuin matelijoille. Nisäkkäätkin luetaan nykyisin synapsideihin, sillä ne polveutuvat varhaisemmista synapsideista. Myös nimitys "Pelycosauria" on hylätty ja synapsidit luokitellaan nykyisin kehityslinjojen mukaan kahteen kladiin: Caseasauria ja Eupelycosauria. Jälkimmäiseen kuuluvat kaikki muut synapsidit kuin caseasaurit, eli muun muassa terapsidit (siis myös nisäkkäät) ja Sphenacodontidae.


title: Synapsidit

text: Fröbisch, J., Schoch, R.R., Müller, J., Schindler, T., & Schweiss, D. 2011 (Muut paitsi Caseasauria tutkimuksen kladogrammista, Caseasauria tekstiosasta):


title: Evil Dead II

text: Evil Dead II (usein käytetään nimeä "Evil Dead II: Dead By Dawn") on Sam Raimin ohjaama yhdysvaltalainen kauhukomediaelokuva vuodelta 1987. Se on jatko-osa Raimin aiemmalle elokuvalle "Evil Deadille", joka valmistui kuusi vuotta aikaisemmin. Elokuvan pääosassa jatkaa edellisestäkin osasta tuttu kulttinäyttelijä Bruce Campbell. Elokuvat saivat vielä kolmannenkin jatko-osan, "Pimeyden armeija". Runsaasta väkivaltaisuudestaan huolimatta "Dead By Dawn" on tyyliltään huomattavasti humoristisempi kuin edeltäjänsä. Nykyisin elokuva on saavuttanut jo kulttimaineen, ja sitä pidetään laajasti onnistuneimpana koko kolmiosaisesta "Evil Dead"-sarjasta. Yhdysvaltalainen lehti Entertainment Weekly listasi 50 maailman suurinta kulttielokuvaa ja "Evil Dead II" sijoittui sijalle 19.


title: Evil Dead II

text: Kuten edeltäjänsäkin, elokuvaa ei julkaistu aikanaan Suomessa (todennäköisesti sen sisältämän runsaan väkivallan takia), vaan elokuva pääsi levitykseen vasta 2002, jolloin sen ikärajaksi tuli K-18.


title: Evil Dead II

text: Elokuvan alku mukailee hyvin pitkälle ensimmäisen osan tapahtumia. Siitä tuttu Ash Williams saapuu tutulle mökille metsän keskelle tyttöystävänsä Lindan kanssa. Jotkut elementit ovat kuitenkin muuttuneet - esimerkiksi edellisessä osassa rotkon yli vienyt rähjäinen puusilta on korvattu uudella ja tukevalla. Kun Ash ja Linda saapuvat mökille, he löytävät (kuten edellisosassakin) mökistä "Kuolleiden Kirjan", haulikon ja nauhurin, joka sisältää jälleen kerran kirjaa mökissä tutkineen professori Knowbyn kertomuksen. Nauhalla kerrotaan myös 1300-luvulla eläneestä "Taivaan Sankarista" joka kirjan mukaan kukisti pahan. Nauhalla professori lukee kirjassa olevan loitsun ääneen, minkä seurauksena ikivanhat demonit pääsevät jälleen irti. Linda joutuu demonin valtaan, ja Ash tappaa hänet. Ash joutuu itsekin demonin riivaamaksi, mutta pelastuu, kun auringonnosu pakottaa sen häipymään. Ash yrittää lähteä autollaan mökiltä, mutta huomaa sillan romahtaneen.


title: Evil Dead II

text: Samaan aikaan kirjaa tutkineen professorin tytär Annie Knowby ja hänen seurassaan olevat Jake, Ed ja Bobby Joe lähtevät patikoimaan mökille, jossa luulevat professorin yhä olevan. Anniella on mukanaan Kuolleiden Kirjan puuttuvat sivut. Mökillä Ashin käsi joutuu riivatuksi, jolloin hän katkaisee sen moottorisahalla. Ash näyttää menettäneen järkensä. Kun Annie, Jake ja Bobby Joe tulevat mökille, he luulevat aluksi verisen ja sekavan Ashin tappaneen professorin ja hänen vaimonsa. Pian heille kuitenkin selviää asioiden oikea laita, ja myös se, että Knowbyn vaimo ja Annien äiti Henrietta, joka oli hänen mukanaan mökillä, joutui riivatuksi, jolloin Knowby tappoi hänet ja hautasi kellariin. Pian kuitenkin selviää, että Henriettakin on varsin eläväinen ja vaarallinen. Annie, Jake, Ed ja Knowby haluavat lähteä, mutta Ash tietää metsään menemisen tietävän tuhoa ja kieltää sen. Ed joutuu pian riivatuksi ja Ash tappaa hänet. Jonkin ajan kuluttua Bobby Joe panikoi ja ryntää metsään. Kun mökissä olijat huomaavat hänen kadonneen, haluaa Jake lähteä etsimään häntä. Ash kieltää sen jälleen kerran, sanoen että jos Bobby Joe juoksi metsään, hän on mennyttä. Ihmisille selviää, että kirjan puuttuvat sivut sisältävät loitsut, joiden avulla paha voidaan ensin pakottaa ottamaan ruumiillinen muoto, ja sitten luoda aikaportti, joka imaisee pahan toiseen aikaan ja paikkaan. Jake ei kuitenkaan usko loitsuista olevan apua, ja onnistuu kuitenkin saamaan käsiinsä haulikon, ja pakottaa Ashin ja Annien mukaansa ulos etsimään Bobby Joeta. Hän myös heittää sivut, joilla loitsut ovat, kellariin.


title: Evil Dead II

text: Ulkona Ash joutuu jälleen riivatuksi. Kun Jake palaa mökkiin, Annie haavoittaa häntä vahingossa ja koettaa raahata hänet suojaan. Jake joutuu kuitenkin kellarissa lymyävän Henrietan tappamaksi. Ash tulee mökkiin ja yrittää tappaa Annien. Hän kuitenkin palautuu normaaliksi, kun näkee kaulakorun, joka muistuttaa häntä Lindasta. Ash liittää moottorisahansa amputoituun käteensä ja menee kellariin hakemaan kirjan puuttuvat sivut. Hän onnistuu, ja Annie lukee ensimmäisen loitsun, jolloin Henrietta muuttuu kokonaan epäinhimilliseksi hirviöksi. Ash tappaa Henrietan moottorisahalla, mutta pian mökin ympärillä olevat puut heräävät henkiin ja alkavat hyökätä mökin kimppuun. Ash huutaa Annieta lukemaan toisenkin loitsun. Annie tekee näin, mutta Ashin riivattu käsi tappaa hänet. Loitsu kuitenkin toimii, ja ulos ilmaantuu jonkinlainen aikaportti, joka imaisee sisäänsä pahat voimat, puut, Ashin auton - ja Ashin itsensä. Ash löytää itsensä kaukana menneisyydessä, missä hän kohtaa suuren joukon keskiaikaisia sotilaita ja surmaa heitä kohti lentävän hirviön. Sotilaat pitävät Ashia sankarina ja alkavat hurrata hänelle. Ash kuitenkin huutaa "Ei!", tajutessaan että hän on kirjassa mainittu "Taivaan Sankari".


title: Vesikalvolliset

text: Vesikalvolliset ("Amniota") eli amniootit ovat nelijalkaisten selkärankaisten eläimien ryhmä, johon kuuluvat nisäkkäät, matelijat ja linnut. Sammakkoeläimet eivät kuulu amniootteihin. Amniootit on ryhmitelty yhteen alkionkehityksessä ja rakenteessa ilmenevien samankaltaisuuksien takia. Niillä kaikilla alkiota ympäröi vesikalvo eli amnion.


title: Vesikalvolliset

text: Vesikalvollisilla on muutamia yhteisiä piirteitä, jotka erottavat ne "Tetrapoda"-yläluokkaan kuuluvista sammakkoeläimistä. Ensinnäkin sammakkoeläinten munia ympäröi geelimäinen kerros, kun vesikalvollisilla alkiota ympäröi erilaiset kalvorakenteet. Sammakkoeläinten sydän muodostuu yhdestä osasta, kun vesikalvollisilla niitä on kaksi, kolme tai neljä, ja vesikalvollisten ruumiinpeite (iho) ei läpäise kaasuja tai vettä, toisin kuin sammakkoeläimillä.


title: Vesikalvolliset

text: Matelijat voidaan jakaa kolmeen ryhmään, joita erottaa pääkallossa olevien aukkojen ("fenestrea") määrä ja paikka. Anapsideihin kuuluvilla matelijoilla ei ole lainkaan aukkoja, kun diapsideilla on niitä kaksi ja synapsideilla yksi. Kaksi ensimmäistä ryhmää luokitellaan vielä kuuluvaksi sauropsideihin, joihin synapsida ei kuulu. Jako on puhtaasti morfologinen, joten siitä ei voi päätellä eläinryhmien välisiä sukulaisuussuhteita. Nisäkkäät ovat kehittyneet synapsideista.


title: Pimeyden armeija

text: Pimeyden armeija ("Army Of Darkness") on Sam Raimin ohjaama elokuva vuodelta 1993. Evil Dead -trilogian päätösosa ei edusta kauhua niin kuin edeltäjänsä. Kauhua on toki mukana, mutta vain hitusen kun pääasiallisesti elokuva on humoristinen seikkailufantasia. Trilogiansa kalleimmassa osassa on edelleen pääosassa Bruce Campbell.


title: Pimeyden armeija

text: Päähenkilö Ash (Bruce Campbell) törmää metsämökillään ihmisnahasta tehtyyn kuolleiden kirjaan, joka yllättäen muuttuukin pahuuden pyörteeksi. Ashin toinen käsi myrkyttyy pahaksi mutta hän katkaisee sen moottorisahalla – ja samassa hän autoineen ja muine varusteineen sinkoutuu menneisyyteen.


title: Pimeyden armeija

text: Tästä alkaa huikea fantasia, jossa Raimi marssittaa miekkailevat luurangot tappavine maagisine voimineen kohtaamaan Ashin moottorisahan, haulikon, jota hän sanoo pum-kepiksi ja muut 20. vuosisadan keinot. Ash voittaa pelin ja pahuus katoaa.


title: Pimeyden armeija

text: Vaihtoehtoisessa lopussa taikuri antaa hänelle maagisen uninesteen jolla pääsisi takaisin omaan aikaansa – ja varoittaa visusti että tippoja on otettava kuusi, ei yhtään enempää. Ash telkeytyy varusteineen luolaan ja ottaa lääkkeen – mutta tietenkin tunaroi tipanlaskussa ja herää kaukana tulevaisuudessa!


title: Pimeyden armeija

text: Teatteriversiossa Taikuri sanoo Ashille että hänen on sanottava sanat "klaatu baratu nikto" muttei muistakkaan niitä ulkoa ja sanoo ne "periatteessa" oikein jolloin herää nykyajassa jossa on samanlaisia olentoja joita Ash tapasi menneisyydessä. Loppukohtauksessa Ash sanoo pelastamalleen naiselle luultavasti kuuluisimman repliikkinsä "Hail to the King baby".


title: Pimeyden armeija

text: "Video-oppaassa" vuodelta 1994 Bello Romano kutsuu elokuvaa ylilyönteihin taipuvaiseksi sarjakuvavisualisoinniksi, jonka kauhu lähinnä naurattaa. Hän antaa "Pimeyden armeijalle" kaksi tähteä viidestä, mikä vastaa sanallista arviota ”keskinkertainen”.


title: Kristján Eldjárn

text: Kristján Eldjárn (6. joulukuuta 1916 Tjörn, Islanti – 14. syyskuuta 1982 Cleveland, Ohio, Yhdysvallat) oli Islannin kolmas presidentti. Hän toimi virassaan vuosina 1968–1980.


title: Kristján Eldjárn

text: Eldjárn syntyi Tjörnissä vuonna 1916. Hänen vanhempansa olivat Þórarinn Kr. Eldjárn ja Sigrún Sigurhjartardóttir. Eldjárn opiskeli arkeologiaa Kööpenhaminan yliopistossa. Hänestä tuli Islannin presidentti vuonna 1968. Hänet valittiin uudelleen vuosina 1972 ja 1976. Vuonna 1980 Eldjárnia seurasi Islannin presidenttinä Vigdís Finnbogadóttir. Eldjárn kuoli vuonna 1982 Clevelandissä, Ohiossa, jossa häntä oltiin hoitamassa sydänongelmien takia.


title: Anapsidit

text: Anapsidit on vanhentunut matelijoiden ryhmä, jonka lajien kallosta puuttuu ohimoaukot. Perinteisesti anapsidit olivat yksi matelijoiden neljästä alaluokasta (Anapsida), joka sisälsi kilpikonnat ja niiden sukupuuttoon kuolleet sukulaiset. Nykyään se kuitenkin sisältää monia kaukaista sukua olevia matelijaryhmiä, joista toiset ovat läheisempää sukua diapsideille kuin toisille anapsideille ja joille oli yhteistä vain ohimoaukoton kallo, mikä tekee anapsideista parafyleettisen ryhmän.


title: Anapsidit

text: Ennen kilpikonnat sijoitettiin perinteisesti anapsideihin, jolloin ne olivat ainoita nykyisin eläviä anapsideja. Nykyään sukulaissuhde kilpikonnien sekä kivihiilikauden ja permikauden anapsidien välillä on kuitenkin yhä epävarma. Useimmat paleontologit uskovat nykyisin, että kilpikonnat polveutuvat diapsideista, jotka menettivät ohimoaukkonsa. Diapsideissa kilpikonnat luetaan nykyisin yleensä Pantestudines-kladiin, ja ne saattavat olla läheisintä sukua joko arkosaureille (Archosauromorpha tai Archelosauria) tai lepidosaureille (Ankylopoda).


title: Anapsidit

text: Ensimmäiset anapsidit kehittyivät kivihiilikaudella noin 312 miljoonaa vuotta sitten ja olivat samalla ensimmäisiä matelijoita. Vaikka Procolophonidae-heimo eli vielä triaskaudella, lähes kaikki muut anapsidit, kuten millerettidit, nycteroleteridit ja pareiasaurit, kuolivat sukupuuttoon permikauden lopulla joukkotuhossa. Ensimmäiset kilpikonnat kehittyivät myöhäistriaskaudella noin 220 miljoonaa vuotta sitten.


title: Eric Lemming

text: Eric Otto Valdemar Lemming (22. helmikuuta 1880 Göteborg – 5. kesäkuuta 1930 Göteborg) oli ruotsalainen urheilija, joka oli maailman paras keihäänheittäjä 1900-luvun alussa. Lemming oli kolminkertainen olympiavoittaja (1908 ja 1912), lisäksi vuoden 1906 välikisoissa hän voitti kullan ja kolme pronssia. Hän kilpaili keihäänheiton lisäksi useissa muissakin heitto- ja hyppylajeissa sekä köydenvedossa. Ateenan välikisoissa Lemming osallistui jopa yhdeksään lajin.


title: Eric Lemming

text: Lemming heitti 19-vuotiaana vuonna 1899 keihäänheiton epävirallisen maailmanennätyksen 49,31 metriä. Keihäänheitto ei ollut vuoden 1900 olympialaisten ohjelmassa. Lemming osallistui kuitenkin kisoissa kuuteen lajiin. Hän sijoittui korkeushypyssä, seiväshypyssä ja moukarinheitossa neljänneksi sekä kiekonheitossa kahdeksanneksi.


title: Eric Lemming

text: Keihäänheitto oli ohjelmassa vuoden 1906 välikisoissa, joissa Lemming osallistui peräti yhdeksään lajiin. Hän voitti kultaa vapaan tyylin keihäänheitossa ja pronssia kuulantyönnössä tuloksella 11,26, viisiottelussa ja köydenvedossa. Keihäänheitossa hänen tuloksensa oli 53,90, joka oli uusi maailmanennätys. Hän voitti toiseksi sijoittuneen yli kahdeksalla metrillä.


title: Eric Lemming

text: Keihäänheitto oli ensi kertaa virallisten olympialaisten ohjelmassa 1908. Lemming voitti vapaan tyylin keihäänheiton tuloksella 54,44 ja sen jälkeen normaalin keihäänheiton uudella maailmanennätyksellä (54,825 metriä). Hän osallistui kisoissa myös moukarinheittoon, kiekonheittoon ja klassisen tyylin kiekonheittoon. Lemmingin keihäänheiton voittotulos oli lajin ensimmäinen olympiaennätys.


title: Eric Lemming

text: Lemming oli menettänyt maailmanennätyksensä hieman ennen Tukholman olympialaisia 1912, kun suomalainen Julius Saaristo oli heittänyt 61,45. Tukholmassa Lemming voitti kuitenkin keihäänheitossa olympiakultaa omalla ennätystuloksellaan 60,64. Tulos oli jälleen uusi olympiaennätys. Se paransi hänen omaa ennätystään 5,81 metrillä. Olympialaisissa 1912 Lemming osallistui lisäksi sekä molempien käsien keihäänheittoon ja kiekonheittoon, joissa laskettiin kummallakin kädellä heitetty tulos yhteen. Molempien käsien keihäänheitossa Lemming oli neljäs. Olympialaisten jälkeen hän otti haltuunsa myös maailmanennätyksen tuloksella 62,32. Se oli myös keihäänheiton ensimmäinen virallinen maailmanennätys. Tulos pysyi maailmanennätyksenä seitsemän vuotta, kunnes Jonni Myyrä rikkoi sen vuonna 1919.


title: Eric Lemming

text: Olympiamitaliensa lisäksi Lemming sai useita mitaleita kotimaassaan. Ruotsin-mestaruuksia hän voitti 25 kappaletta, niistä 10 oli keihäänheitossa. Muut mestaruudet tulivat kuulantyönnössä, kiekonheitossa, moukarinheitossa ja seiväshypyssä.


title: Eric Lemming

text: Lemming oli naimisissa Ella Winbergin kanssa.


title: Eric Lemming

text: Lemming kuoli kotikaupungissaan Göteborgissa 50-vuotiaana sydänkohtaukseen. Hän oli kaupungissa suosittu henkilö, minkä takia kuolema aiheutti kaupungissa suurta surua.


title: Vladimir Luttšenko

text: Vladimir Jakovlevitš Luttšenko (, s. 2. huhtikuuta 1949 Ramenskoje, Neuvostoliitto) on venäläinen entinen jääkiekkopuolustaja. Luttšenko pelasi urallaan vuosina 1967–1980 Neuvostoliiton maajoukkueessa 281 maaottelua, joissa hän teki 34 maalia. Luttšenko teki 58 maalia 459 liigaottelussa ja edusti TsSKA Moskovaa Neuvostoliiton mestaruussarjassa.


title: Diapsidit

text: Diapsidit (Diapsida) on sauropsidien ryhmä, jolle kehittyi kallon molemmille puolelle kaksi ohimoaukkoa. Ensimmäiset diapsidit kehittyivät noin 307 miljoonaa vuotta sitten Pennsylvania-kaudella. Diapsidit ovat monimuotoisin sauropsidiryhmä, johon kuuluvat esimerkiksi krokotiilieläimet, liskot, käärmeet, alkuliskot, kalaliskot, joutsenliskot, mosasaurit, lentoliskot, kilpikonnat ja linnut. Vaikka kilpikonnat luetaan perinteisesti anapsidien ryhmään (joiden kallosta puuttuu ohimoaukot), nykyään nekin luetaan kladistisesti diapsideihin, sillä ne ovat kehittyneet diapsideista, jotka menettivät ohimoaukkonsa.


title: Diapsidit

text: Diapsideihin on perinteisesti luokiteltu vain ne matelijat, joilla on molemmat ohimoaukot kallon kummallakin puolella silmien takana. Tämä mahdollisti monille diapsideille suuremmat ja vahvemmat leukalihakset sekä laajemmin avautuvat leuat. Toinen diapsidien epämääräinen ominaisuus on melko pitkä värttinäluu, verrattuna olkaluuhun.


title: Diapsidit

text:
Diapsidit olivat ennen yksi neljästä matelijoiden alaluokasta, jonka kaikilla lajeilla on diapsidinen kallo. Kolme muuta matelijoiden alaluokkaa olivat Synapsida (jonka lajeilla oli yksi alempi ohimoaukko kallon molemmilla puolilla; "nisäkäsliskot"), Anapsida (jonka lajeilta puuttuu kaikki ohimoaukot; kilpikonnat ja niiden sukupuuttoon kuolleet sukulaiset) ja Euryapsida (jonka lajeilla on yksi ylempi ohimoaukko kallon molemmilla puolilla; sisälsi monia merimatelijoita).
Nykyisessä fylogeneettisessä systematiikassa tätä luokittelua ei kuitenkaan enää käytetä. Nykyään synapsidit ovat sauropsidien sisarryhmä (nisäkkäät ja niiden sukupuuttoon kuolleet sukulaiset), kun taas euryapsidit ja anapsideista kilpikonnat luetaan nykyisin diapsideihin, mikä tarkoittaisi, että euryapsidit on polyfyleettinen ryhmä ja anapsidit on parafyleettinen ryhmä. Kladistisesti myös linnut (jotka ovat diapsidisten matelijoiden jälkeläisiä) luetaan nykyisin diapsideihin.


title: Diapsidit

text: Alla oleva kladogrammi Bicklemannin (2009) ja Reiszin (2011) mukaan kuvaa diapsidien sukulaisuussuhteita:


title: Finlandia-hiihto

text: Finlandia-hiihto on Suomessa vuosittain käytävä pitkän matkan maastohiihtokilpailu. Aluksi hiihdettiin Hämeenlinnasta Lammin kautta Lahteen. Koska kaupunkien välinen reitti kulkee useiden järvien yli ja ne eivät ole joka vuosi riittävän paksussa jäässä, kilpailu on siirtynyt nykyisin Lahden ympäristössä kulkevalle reitille.


title: Finlandia-hiihto

text: Ensimmäistä Finlandia-hiihtoa suunniteltiin vuonna 1973 Hämeenlinnan ja Hyvinkään välille. Lumen vähyyden vuoksi se jouduttiin kuitenkin perumaan. Ensimmäinen startti tapahtui vuonna 1974, jolloin reittinä oli 75 kilometrin matka Hämeenlinnasta Lahteen. Vuonna 1976 osallistujia oli jo 3 500 kaikkiaan 14 eri maasta. Vuodesta 1978 Finlandia-hiihto on kuulunut Ruotsissa Uppsalassa perustettuun Worldloppet-sarjaan ainoana suomalaisena tapahtumana.


title: Finlandia-hiihto

text: Vuonna 1982 hiihtäjiä oli ensi kertaa yli 10 000, mukana muun muassa Japanin prinssi Tomohito. Kahden vuoden kuluttua Finlandia pääsi Guinnessin ennätysten kirjaan maailman suurimpana massahiihtotapahtumana. Tuolloin osallistujia oli jo yli 13 000. Vuonna 1986 sallittii ensimmäistä kertaa perinteisen ohella myös vapaa hiihtotapa. Finlandiaa hiihdettiin yhtä aikaa kummallakin hiihtotavalla, kunnes vuonna 1988 ainoaksi hiihtotekniikaksi vakiintui perinteinen. Perinteisen hiihtotavan rinnalle tuli vuonna 1990 vapaa Finlandia, joka hiihdettiin varsinaista Finlandiaa edeltäneenä päivänä. Vapaa Finlandia jäi tällöin lyhytaikaiseksi, mutta vapaalla hiihdettiin oma kisansa jälleen 2007.


title: Finlandia-hiihto

text: 1990-luvulla hiihto jouduttiin siirtämään lumiolojen vuoksi Hämeenlinnasta Lahteen peräti viidesti. Vuoden 2000 hiihdon jälkeen tehtiin päätös, että reitiksi valitaan vuodesta 2001 alkaen pysyvästi Lahti-Hollola-Lahti. Niinpä vuoden 1999 kisa oli viimeinen, joka hiihdettiin Hämeenlinnasta Lahteen.


title: Finlandia-hiihto

text: Vuoden 2011 Finlandia-hiihdossa oli ensimmäistä kertaa FIS maraton cupin arvo, mikä lisäsi hiihdon kilpailullista arvoa ja näkyvyyttä.


title: Finlandia-hiihto

text: Finlandia-hiihdon 40-vuotisjuhlahiihdossa 2013 osallistujamäärä ylitti 7000:n hiihtäjän rajan. Samana vuonna perustettiin Finlandia Ski Team, joka osallistuu kotimaisiin ja kansainvälisiin kilpahiihdon ja massahiihdon tapahtumiin.


title: Kangas (täsmennyssivu)

text: Kangas voi tarkoittaa ainakin seuraavia:


title: Epäsymmetrinen informaatio

text: Epäsymmetrinen informaatio tarkoittaa taloustieteessä tilannetta, jossa transaktion yhdellä osapuolella on enemmän informaatiota kuin toisella. Tyypillisesti tuotteen myyjällä on enemmän informaatiota kuin tuotteen ostajalla. Myös päinvastainen tilanne on mahdollinen.


title: Epäsymmetrinen informaatio

text: Myyjällä on yleensä enemmän informaatiota esimerkiksi käytetyn auton kaupassa ja asuntokaupassa. Näissä tilanteissa myyjä tuntee tuotteen ominaisuudet ja arvon paremmin kuin ostaja. Ostajalla voi olla enemmän informaatiota esimerkiksi terveysvakuutuksen kaupassa ja toimilupakaupassa. Ostaja voi tietää paremmin oman sairastumistodennäköisyytensä kuin vakuutuksen antaja. Toimiluvan ostaja voi tietää paremmin mahdollisuudet luvan hyödyntämiseen kuin sen myöntävä viranomainen.


title: Epäsymmetrinen informaatio

text: Epäsymmetrinen informaatio on yksi markkinahäiriön lähde. Tilanteita, joissa on epäsymmetristä informaatiota, analysoidaan peliteorian avulla.


title: Epäsymmetrinen informaatio

text: Kenneth Arrow kuvasi ensimmäisenä epäsymmetrisen informaation tilanteen uraauurtavassa artikkelissaan "Uncertainty and the Welfare Economics of Medical Care" American Economic Review:ssä vuonna 1963. Yksi tärkeä perustelu terveydenhuollon kontrolloinnille on juuri lääkäreiden parempi informaatio hoidon tehokkuudesta ja hinnasta.


title: Epäsymmetrinen informaatio

text: George Akerlof käytti myöhemmin termiä epäsymmetrinen informaatio kuuluisassa artikkelissaan "The Market for Lemons" vuonna 1970. Artikkelissa hän tarkasteli haitallista valikoitumista käytettyjen autojen kaupassa.


title: Epäsymmetrinen informaatio

text: Kriitikot ovat huomauttaneet, ettei epäsymmetriseen informaatioon vetoaminen perustu realistiseen käsitykseen markkinoiden toiminnasta. Markkinat ja kilpailu eivät toteudu olosuhteissa, joissa kaikilla toimijoilla olisi yhtäläiset tiedot käytössään.


title: Gennadi Tsygankov

text: Gennadi Dmitrijevitš Tsygankov (, 16. elokuuta 1947 Vanino – 16. helmikuuta 2006 Pietari, Venäjä) oli venäläinen jääkiekkoilija, pelipaikaltaan puolustaja. Tsygankov pelasi 201 ottelua Neuvostoliiton maajoukkueessa vuosina 1971–1979, joissa hän teki 34 maalia. Seuratasolla hän edusti TsSKA Moskovaa, SKA Habarovskia ja SKA Leningradia. Tsygankov oli hyvä alivoima- ja kulmapelaaja.


title: Kankaan rautatieasema

text: Kankaan rautatieasema () on Suomen rataverkon liikennepaikka Kankaan kylässä Ylivieskan kaupungissa Pohjanmaan radalla, Pohjois-Pohjanmaan maakunnassa. Rautatieaseman etäisyys Helsingin rautatieasemalta Haapamäen ja Seinäjoen asemien kautta on 642,5 ratakilometriä. Kankaan asema toimi aikanaan henkilö- ja postiliikenteen lisäksi puutavaran lastauspaikkana. Nykyisin Kankaan asemalla ei ole henkilö- eikä tavaraliikennepalvelua. Liikennepaikan liikenteenohjaustoiminnot on hoidettu kaukokäytöllä Oulusta käsin. Kankaan rautatieasema toimii nykyisin ainoastaan junakohtauspaikkana.


title: Kankaan rautatieasema

text: Kankaan asema oli tärkeä Tuomiperän, Rajaperän, Harvaperän, Teikkoperän, Rahkaperän ja Oulaisten Hanhiperän ja Viitaperän asukkaille. Kankaan aseman ympärille kehittyi pieni kylä.


title: Liskonlantioiset

text: Liskonlantioiset (Saurischia) on toinen dinosaurusten kahdesta pääryhmästä, toinen on linnunlantioiset (Ornithischia). Nimensä mukaisesti useimmilla liskonlantioisilla oli samanlainen lantio kuin liskoilla. Vuonna 1888 Harry Seeley määritteli dinosaurukset kahteen lahkoon, vaikka nykyään monet paleontologit pitävät liskonlantioisia pikemminkin kladina kuin lahkona.


title: Liskonlantioiset

text: Perinteisesti liskonlantioiset jaetaa kahteen pääryhmään: Sauropodomorphaan ja teropodeihin. Teropodeihin puolestaan kuuluvat linnut, jotka ovat ainoita liitukauden joukkosukupuutosta selvinneitä liskonlantioisia, kun muut edustajat kuolivat sukupuuttoon asteroidin törmäyksen seurauksena. Toinen dinosaurusten luokittelutapa on Matthew Baronin kehittämä luokittelu, jossa dinosaurukset jaettaisiin Ornithoscelidaan, johon kuuluisivat teropodit ja linnunlantioiset, ja liskonlantioisiin, johon kuuluisivat Sauropodomorpha ja Herrerasauridae.


title: Teropodit

text: Theropoda (kreik. "petojalka") eli teropodit on dinosaurusten alalahko, jonka lajeja yhdistää kolmivarpaiset raajat, ontot luut ja suuret silmäkuopat. Ne luokitellaan perinteisesti liskonlantioisiin, vaikka vuoden 2017 tutkimuksessa Matthew Baron luokitteli teropodit Ornithoscelida-kladiin linnunlantioisten ohella. Kaikki lihansyöjädinosaurukset kuuluivat teropodeihin, joskin muutamat lajit kehittyivät kasvinsyöjiksi, kaikkiruokaisiksi ja hyönteissyöjiksi. Ensimmäiset teropodit kehittyivät myöhäistriaskaudella noin 230 miljoonaa vuotta sitten, ja varhaisjurakaudella niistä kehittyi monia suuria maalla eläneitä lihansyöjiä, jotka sitten kuolivat sukupuuttoon muiden suurten dinosaurusten kanssa liitukauden joukkosukupuutossa 65 miljoonaa vuotta sitten. Myöhäisjurakaudella linnut kehittyivät pienistä Coelurosauria-kladin teropodeista ja ovat siten ainoita nykyään eläviä teropodien kladiin kuuluvia edustajia.


title: Teropodit

text: Teropodien tärkeimmät tuntomerkit ovat ontot luut, pitkä kallo, suuret silmäkuopat ja vahvat raajat, joissa oli kolme varvasta. Lähes kaikki teropodit kävelivät kahdella takaraajalla; muita kaksijalkaisia dinosauruksia olivat esimerkiksi suurin osa prosauropodeista sekä linnunlantioisista esimerkiksi paksupääliskot ja varhaiset ornitopodit. Joillakin teropodeilla oli päässään sarvet (kuten "Carnotaurus" ja "Ceratosaurus") tai heltta (kuten "Dilophosaurus", "Cryolophosaurus" ja "Monolophosaurus"). Monilla teropodeilla oli myös hankaluu, jollainen on myös nykyisillä linnuilla. Lihansyöjäteropodien leuoissa oli käyriä hampaita ja eturaajoissa terävät kynnet, joita ne käyttivät saalistuksessa.


title: Teropodit

text: Moni teropodiryhmä sisälsi höyhenpeitteisiä lajeja. Niistä kuitenkin monien höyhenpeite oli hyvin alkeellinen karvamainen suoja; varsinaisia höyhenpeitteisiä dinosauruksia esiintyy vain Maniraptoromorpha-kladissa. Suuret lihansyöjäteropodit olivat yleensä suomupeitteisiä, mutta 9-metrinen "Yutyrannus" oli höyhenpeitteinen. "Carnotauruksella" oli panssaroitu iho. Pienellä dromaeosaurilla, "Microraptorilla", oli höyheniä jopa raajoissa. Höyhenet saattoivat suojata teropodeja ja säädellä niiden ruumiinlämpöä.


title: Teropodit

text: Teropodien koko vaihteli erittäin paljon. Suurin oli mahdollisesti spinosaureihin kuuluva "Spinosaurus", joka oli myös suurin koskaan maalla elänyt lihansyöjä. Sen pituus oli noin 13–18 metriä ja paino noin 7–20 tonnia. Tyrannosauridae-heimoon kuuluva kuuluisa "Tyrannosaurus rex" oli mahdollisesti suurin Coelurosauria-ryhmän teropodi, joka oli noin 12 metriä pitkä ja painoi noin 6–8 tonnia. Sitä on myös ennen pidetty suurimpana maapetona. Allosauridae-heimon "Saurophaganax" saattoi olla suurin jurakaudella elänyt teropodi; se oli noin 12–13 metriä pitkä ja painoi noin kolme tonnia. Muita kookkaita lihansyöjäteropodeja olivat "Giganotosaurus", "Carcharodontosaurus", "Mapusaurus", "Tyrannotitan", "Acrocanthosaurus" ja "Siats".


title: Teropodit

text: Maniraptoromorpha-kladin teropodeista suurimmat olivat strutsisaureihin kuuluva "Deinocheirus" (11 metriä ja 6 tonnia), oviraptoreihin kuuluva "Gigantoraptor" (8 metriä ja noin 400 kilogrammaa) ja terizinosaureihin kuuluva "Therizinosaurus" (8-11 metriä ja noin 5 tonnia). "Utahraptor" oli dromaeosaureista suurin; se oli noin 6,5 metriä pitkä ja painoi noin 500 kilogrammaa, eli suunnilleen saman verran kuin nykyinen harmaakarhu. Muita suuria dromaeosaureja olivat "Achillobator", "Austroraptor" ja "Dakotaraptor".


title: Teropodit

text: Jos lintuja ei lasketa mukaan, pienin teropodi (ja dinosaurus ylipäätänsä) oli mahdollisesti "Epidexipteryx", joka oli vain 25 senttimetriä pitkä ja painoi noin 160 grammaa.


title: Teropodit

text: Kaikki Maniraptoromorpha-kladiin kuulumattomat teropodit olivat pääasiassa lihansyöjiä, jotka hyökkäsivät saaliseläimen kimppuun ja tappoivat sen veitsenterävillä hampailla ja/tai kynsillä. Suuret teropodit, kuten "Allosaurus", saalistivat linnunlantioisia ja sauropodeja, kun taas pienemmät, kuten varhainen "Coelophysis", saalistivat luultavasti pieniä matelijoita ja nisäkkäitä. Erään "Compsognathuksen" fossiilin vatsasta on löydetty lisko. Dromaeosaurit saalistivat laumassa ja hyökkäsivät paljon itseään suurempien eläinten kimppuun ja tappoivat sen sirppikynnellä. Useimpien lihansyöjäteropodien hampaat saattoivat katketa osuessaan luuhun, mutta "Tyrannosaurus rexin" vahvat leuat kykenivät murskamaan luita. Spinosaurit ja "Masiakasaurus" erosivat muista teropodeista siten, että ne söivät pääasiassa kalaa.


title: Teropodit

text: Maniraptoromorpha-kladissa on kuitenkin useita poikkeuksia. Strutsisaurit, oviraptorit ja valesirppikynnet kehittyivät kaikkiruokaisiksi, ja alvarezsaurit sekä avialit puolestaan hyönteissyöjiksi. Terizinosaurit olivat teropodeista ainoita, jotka söivät lähes pelkästään kasveja.


title: Teropodit

text: Ensimmäiset teropodit, "Eodromaeus" ja (mahdollisesti) herrerasaurit kuten "Herrerasaurus", ilmestyivät myöhäistriaskaudella noin 230 miljoonaa vuotta sitten Argentiinassa. "Eoraptor" ei nykyisin luokitella teropodiksi; se voi olla joko varhainen sauropodomorfi tai varhainen sauropodomorfien ja teropodien ulkopuolelle jäävä liskonlantioinen. Herrerasaurit elivät Carnian-vaiheelta Norian-vaiheelle. Triaskaudella teropodit olivat vielä melko pieniä verrattuna esimerkiksi "Postosuchukseen". Ensimmäiset "neoteropodit" (Neotheropoda), ovat "Liliensternus" ja Coelophysoidea-heimon lajit kuten "Coelophysis", jotka ilmestyivät 228-220 miljoonaa vuotta sitten. Triaskauden lopulla tapahtunut joukkotuho hävitti kaikki teropodit, jotka eivät kuulu Neotheropodaan.


title: Teropodit

text: Myöhemmin varhaisjurakaudella kehittyivät esimerkiksi Dilophosauridae-heimo, ceratosaurit ja tetanurit. Tunnetuin varhaistriaskauden teropodi lienee "Dilophosaurus". Silloin teropodien koko alkoi kasvaa huomattavasti. Keskijurakaudella kehittyivät "Gasosaurus" sekä suuret megalosauroidit ja karnosaurit. Myöhäisjurakaudella kehittyi höyhenpeitteisiä teropodeja sisältänyt Coelurosauria-kladi sekä allosaurit, joihin kuului muun muassa "Allosaurus", "Saurophaganax" ja huonosti tunnettu "Epanterias", jotka saalistivat harjaliskoja ja sauropodeja. Ensimmäisiin tyrannosaureihin kuului pieni, höyhenpeitteinen "Guanlong" ja avialeihin puolestaan kuuluisa liskolintu "Archaeopteryx", joka oli lintujen lähisukulainen.


title: Teropodit

text: Liitukaudella teropodien määrä ja koko alkoivat kasvaa vielä enemmän. Kehittyi useita höyhenpeitteisiä teropodeja, kuten strutsisaureja, oviraptoreita ja terizinosaureja, ja yli 8-18 -metriä pitkiä jättiläispetoja, kuten "Concavenator", "Acrocanthosaurus" ja "Baryonyx". Varsinaiset linnut (Aves) kehittyivät noin 120 miljoonaa vuotta sitten. Tyrannosauridae-heimon lajit kehittyivät vasta myöhäisliitukaudella noin 80 miljoonaa vuotta sitten, jolloin teropodit olivat jo kehittyneet hyvin monimuotoiseksi alalahkoksi. Kuuluisin dinosaurus "Tyrannosaurus rex" eli aivan liitukauden lopulla ja oli "Triceratopsin" ja hadrosaurien vihollinen. Sen jälkeen 65 miljoonaa vuotta sitten tapahtunut liitukauden joukkosukupuutto tappoi kaikki suuret teropodit ja dinosaurukset ylipäätänsä, jättäen jäljelle vain linnut, joita on nykyään yli 10 000 lajia.


title: Teropodit

text: Teropodit jaetaan useisiin ryhmiin: Weishampel, Dodson, Osmólska (2004), Coelophysoidean asema on epävarma; se voi olla joko basaalinen eli ”primitiivinen” ceratosauri tai tetanuri.


title: Teropodit

text: Martínez "et al." (2011):


title: Scissor Sisters

text: Scissor Sisters on viisijäseninen yhdysvaltalainen glam rock-pop -yhtye, joka on ottanut vaikutteita New Yorkin homokulttuurista. Yhtye on ottanut nimensä naisten keskenään käyttämästä seksiasennosta. Yhtyeen perustivat laulusolisti Jake Shears (oikealta nimeltään Jason Sellards), Ana Matronic (Ana Lynch) ja kosketinsoittaja-basisti Babydaddy (Scott Hoffman) vuonna 2001.


title: Scissor Sisters

text: Scissor Sisters ei ole tehnyt varsinaista läpimurtoa kotimaassaan, mutta on noussut Britanniassa yhdeksi 2000-luvun myydyimmistä pop-ilmiöistä.


title: Joosua

text: Joosua (noin 1200 eaa.) on Raamatun henkilö. Hän oli Nunin poika ja efraimilainen, joka palveli Moosesta. Hänestä tuli juutalaisten ja muiden israelin heimojen johtaja Mooseksen jälkeen. Joosua oli Nunin poika; efraimilainen, joka palveli Moosesta ja joka myöhemmin nimitettiin hänen seuraajakseen.


title: Joosua

text: Israelin kansan johtajana Joosua oli peloton ja rohkea. Hänen nimensä oli alun perin Hosea, mutta Mooses antoi hänelle nimen Joosua. Raamatussa ei kuitenkaan kerrota, milloin Hoseasta alettiin käyttää nimeä Joosua. Joosua on Suomessa käytetty vastine kahdelle heprealaiselle nimelle, joista lyhyempi on Je•šu′aʽ ja pitempi Jehō•šu′aʽ.


title: Joosua

text: Johtaa taistelua amalekilaisia vastaan. Kun israelilaiset vuonna 1513 eaa. leiriytyivät Refidimiin pian sen jälkeen, kun he olivat pelastuneet Egyptin sotilasmahdin käsistä Punaisellamerellä, amalekilaiset hyökkäsivät heidän kimppuunsa. Mooses nimitti silloin Joosuan päälliköksi taistelussa amalekilaisia vastaan. Hänen taitavan johtonsa alaisuudessa israelilaiset saivat Jumalan avulla voiton vihollisistaan.


title: Joosua

text: Palvelee Mooseksen apulaisena. Kun Jumala pyysi Moosesta Siinainvuorelle, Joosua meni hänen mukaansa, mutta ilmeisesti hän ei mennyt pilven keskelle, koska vain Mooseksen käskettiin tehdä niin. Sekä hän että Mooses viipyivät Siinainvuorella 40 vuorokautta.


title: Joosua

text:
Vakoilee Luvattua maata. Hiukan tämän jälkeen israelilaiset leiriytyivät Paranin erämaahan. Sieltä Mooses lähetti 12 miestä vakoilemaan Luvattua maata, ja yksi noista miehistä oli Joosua (Hosea). Vain Joosua ja Kaaleb toivat 40 päivän kuluttua mukanaan myönteisen raportin. Muut 10 vakoojaa väittivät, ettei Israelilla ollut mitään mahdollisuutta voittaa Kanaanin voimakkaita asukkaita. Niinpä leirissä syntyi kapina. Joosua ja Kaaleb repäisivät vaatteensa, varoittivat kansaa kapinoimasta ja yrittivät hillitä heidän pelkoaan. Puhe ei tuottanut tulosta. Itse asiassa ”koko kansankokous puhui – – heidän kivittämisestään”.
Kapinan vuoksi Jumala tuomitsi heidät vaeltamaan 40 vuotta erämaassa, kunnes kaikki 20-vuotiaat ja sitä vanhemmat luetteloidut miehet olivat kuolleet. Luetteloiduista miehistä vain Joosuan ja Kalebin oli määrä päästä Luvattuun maahan.


title: Joosua

text: Toiminta Mooseksen seuraajana. Mooseksen kuoleman jälkeen Joosua valmistautui menemään Luvattuun maahan. Hän lähetti päällysmiehiä neuvomaan israelilaisia, miten näiden tuli valmistautua Jordanin ylitykseen kolmen päivän kuluttua, hän muistutti gadilaisia, ruubenilaisia ja puolta Manassen heimoa näiden velvoitteesta auttaa maan valloittamisessa, ja hän lähetti kaksi miestä vakoilemaan Jerikoa ja sen ympäristöä.


title: Joosua

text: Noiden kahden vakoilijan palattua israelilaiset lähtivät Sittimistä ja leiriytyivät lähelle Jordania. Seuraavana päivänä Jumala pysähdytti Jordanin vedet ihmeen välityksellä, jolloin tuo kansakunta saattoi ylittää sen kuivaa maata pitkin. Tämän tapahtuman muistoksi Joosua asetti 12 kiveä joenuoman keskelle ja 12 kiveä Gilgaliin, joka oli israelilaisten ensimmäinen leiripaikka Jordanin länsipuolella. Hän teki myös piikiviveitsiä, jotta kaikki erämaassa syntyneet miespuoliset israelilaiset voitiin ympärileikata.


title: Joosua

text: Sen jälkeen Joosua tapasi lähellä Jerikoa enkeliruhtinaan, jolta hän sai ohjeet kaupungin valtaamista varten. Joosua toimi niiden mukaan, ja vihki Jerikon tuhon omaksi. Seuraavaksi hän kävi Ain kimppuun. Joosua asettui väijyksiin Aita vastaan ja muutti kaupungin pelkäksi autioksi kummuksi.


title: Joosua

text: Kun kansa oli palannut Gilgalin leiriin, Joosuan ja Israelin johtomiesten luo tuli gibeonilaisia sanansaattajia. Gibeonilaiset olivat havainneet, että Jumala taisteli israelilaisten puolesta, ja he onnistuivat petkuttamalla solmimaan rauhan liiton Joosuan kanssa. Kun asian todellinen laita sitten paljastui, Joosua teki heistä kuitenkin orjia. Uutinen gibeonilaisten menettelystä tuli myös Jerusalemin kuninkaan Adoni-Sedekin korviin. Sen vuoksi hän ja neljä muuta kanaanilaiskuningasta lähtivät rangaistusretkelle heitä vastaan. Vastaukseksi gibeonilaisten avunpyyntöön Joosua järjesti läpi yön kestävän marssin Gilgalista. Jumala taisteli israelilaisten puolesta heidän puolustaessaan gibeonilaisia. Yliluonnollisessa raesateessa kuoli enemmän vihollisen joukkoja kuin varsinaisessa sodankäynnissä. Jumala kuunteli Joosuan ääntä pidentämällä päivän valoisaa aikaa taistelun takia.


title: Joosua

text: Joosuan viimeiset neuvot ja hänen kuolemansa. Elämänsä loppupuolella Joosua kokosi Israelin vanhimmat, sen päämiehet, tuomarit ja virkamiehet, ja neuvoi heitä palvelemaan Jumalaa. Hän kutsui koolle myös koko Israelin seurakunnan ja kertasi Israelin kansan historiaa. Joosua kuoli 110-vuotiaana, ja hänet haudattiin Timnat-Serahiin.


title: Joosua

text: Joosuan mukaan on nimetty Raamatun 6. kirja, Joosuan kirja, joka kertoo, miten israelilaiset valloittivat Kaanainmaan.


title: Joosua

text: Myös Jeesuksen nimi oli (hepreaksi) Joosua, nimi Jeesus tulee kreikasta ja sen laaja käyttö johtuu siitä, että ensimmäinen Uusi testamentti oli kreikankielinen.


title: Kaivokatu (Helsinki)

text: Kaivokatu () on lyhyt itä–länsi-suuntainen katu Helsingin ydinkeskustassa Kluuvin kaupunginosassa. Se päättyy lännessä Mannerheimintiehen ja idässä Mikonkatuun, jonka jälkeen se jatkuu Kaisaniemenkatuna. Kadun varrella ovat Helsingin päärautatieasema ja Rautatientori sekä useita muita huomattavia rakennuksia, kuten Ateneumin taidemuseo ja Makkaratalo.


title: Kaivokatu (Helsinki)

text: Kaivokadun nimi johtuu "Globrunnet"-nimisestä kaivosta, joka 1800-luvulla sijaitsi tämän kadun ja silloisen Hakasalmenkadun, nykyisen Keskuskadun risteyksessä.


title: Kaivokatu (Helsinki)

text: Kaivokatu on yksi Helsingin ydinkeskustan vilkkaimmin liikennöidyistä kaduista, sillä se yhdistää toisiinsa kaksi kantakaupungin sisääntuloväylää, Kaisaniemenkadun (joka on Hämeentien jatke) ja Mannerheimintien. Katua pitkin kulkevat useat bussilinjat sekä raitiolinjat 2, 3, 6 ja 9. Asematunneli johtaa Kaivokadun ali rautatieasemalta Makkaratalon maanalaiseen kerrokseen, ja siihen liittyy myös Rautatientorin metroasema.


title: Kaivokatu (Helsinki)

text: Kaivokadun muuttamista kävelykaduksi on suunniteltu keskustatunnelin rakentamisen yhteydessä.


title: Walter Röhrl

text: Walter Röhrl (s. 7. maaliskuuta 1947 Regensburgissa) on saksalainen ralliautoilija ja maailmanmestari (1980 ja 1982).


title: Walter Röhrl

text: Rörhl oli mukana rallin MM-sarjassa heti alusta asti, Monte Carlon rallista alkaen, joka oli historian ensimmäinen virallinen MM-ralli. Menestys ei heti tullut, kun Röhrl pääsi vain kerran maaliin ajamissaan kolmessa rallissa. Röhrlin ensimmäinen voitto oli Akropolis-ralli vuonna 1975. Sen jälkeen Röhrl sai odottaa seuraavia voittoja kolme vuotta. Kaudella 1978 Röhrl onnistui voittamaan uudestaan Akropolis-rallin ja toisena Quebeckin rallin. Rallit hän voitti Fiat 131 Abarthilla.


title: Walter Röhrl

text: Kaudella 1979 Röhrl ei voittanut yhtään kilpailua, mutta oli toinen San Remo-rallissa. Pisteitä kertyi 21 ja yhteispisteissä hän oli 9. Seuraavalla kaudella Röhrl oli jo enemmän ammattilaisen tuntuinen. Hän voitti kauden kuudesta ensimmäisestä kilpailusta kolme ja myöhemmin vielä yhden, joilla hän onnistui voittamaan mestaruuden peräti 54 pisteen erolla ennen toiseksi tullutta Hannu Mikkolaa, joka ei kaudella voittanut yhtään kilpailua.


title: Walter Röhrl

text: Kaudella 1981 ei Röhrliä nähty kuin yhdessä kilpailussa, San Remo-rallissa, joka oli hänen uransa 40. MM-ralli. Sen hän keskeytti vaihdelaatikon hajottua. 1982 Opelin tallissa Röhrl palasi kultakantaan, voitettuaan kaudella vain kaksi MM-rallia. Mestaruudesta hän taisteli ranskalaisnaisen, Michele Moutonin, kanssa. Röhrl voitti toisen mestaruutensa tasaisella suorituksella 12 pisteen erolla Moutoniin. Kaudeksi 1983 Röhrl siirtyi italialaisen Lancian ohjaimiin ja oli MM-sarjassa toinen, 1985 hän saavutti kolmannen tilan Audi-tallin autolla. 1987 Röhrl osallistui amerikkalaiseen Pikes Peak -ylämäkikilpailuun voittaen sen ennätysajalla. Hän lopetti ralliuransa kauden 1987 jälkeen. Röhrlin urassa oli erikoista se että hän ei kertaakaan osallistunut Jyväskylän suurajoihin.


title: Walter Röhrl

text: Ralliuran jälkeen Röhrl kilpaili muun muassa amerikkalaisissa Trans Am- ja IMSA-ratasarjoissa vuosina 1988-89 sekä saksalaisessa DTM-sarjassa 1990.


title: Linnunlantioiset

text: Linnunlantioiset (Ornithischia) oli sukupuuttoon kuollut toinen kahdesta dinosauruskladista, jonka edustajat olivat pääasiassa kasvinsyöjiä ja joilla oli lintujen lantiota muistuttava lantio. Linnut kehittyivät kuitenkin liskonlantioisista, toisesta dinosaurusryhmästä, eivätkä siis kuulu linnunlantioisiin.


title: Linnunlantioiset

text: Linnunlantioisten luokitus Bentonin (2004) mukaan:


title: Linnunlantioiset

text: Luokittelu Thomas R. Holtz, Jr. mukaan (2011):


title: Sauvasolu

text: Sauvasolut ovat silmän verkkokalvolla sijaitsevia hämärässä näkemiseen erikoistuneita näköreseptorisoluja. Värien näkemiseen ovat erikoistuneet verkkokalvon tappisolut. Näiden kahden näköreseptorisolun valoherkät osat sijaitsevat alimmaisena verkkokalvolla. Sauvasoluja on noin 120 miljoonaa. Ne ovat halkaisijaltaan noin kaksi mikrometriä. Sauvasolut aistivat valon intensiteettiä, eivätkä osallistu värien näkemiseen. Siksi hämärässä ihminen pystyy erottamaan vain harmaan eri sävyjä.


title: Sauvasolu

text: Sauvasolujen avulla ihminen aistii valon voimakkuutta harmaan eri vivahteina ja pystyy pimeässä havaitsemaan hyvinkin heikkoja valon lähteitä. Sauvasolujen avulla hämäränäkö on mahdollista. Sauvasoluissa on näköpigmenttinä rodopsiini eli näköpurppura, joka koostuu retinaalista ja opsiinista. Valo vaikuttaakin juuri näihin näköpigmentteihin. Fotonien energia imeytyy eli absorboituu sauvasolujen retinaaliin, jolloin sen tietty sidos muuttuu cis-muodosta trans-muotoon ja samalla myös siihen kovalenttisesti sitoutunut opsiini muuttaa muotoaan. Reaktion tuloksena sauvasolujen solukalvon tietyt kationikanavat sulkeutuvat, minkä seurauksena kalvon kalvojännite kasvaa. Tämä hyperpolarisoituminen aiheuttaa aktiopotentiaalin ensin bipolaarisoluissa, joista se siirtyy gangliosoluihin. Tietyt entsyymit muuttavat retinaalin takaisin aktiiviseen cis-muotoon ja solunsisäisen kalsiumpitoisuuden pieneneminen aiheuttaa kationikanavia avaavien välittäjäaineiden muodostumiseen. Näiden välittäjäaineiden vaikutuksesta kationikanavat aukeavat ja kalvojännite palaa ennalleen.


title: Sauvasolu

text: Ihmisen silmät sopeutuvat helposti pimeästä valoisaan, mutta päinvastoin sopeutuminen on hidasta. Kirkkaasta valosta hämärään siirtyessä ei näe juuri mitään, koska kaikki rodopsiini on hajonnut ja uutta muodostuu hitaasti. Siksi pimeässä käytetään merkkivalona voimakasta punaista, koska se ärsyttää vain tappisoluja. Näin sauvojen valoherkkyys säilyy, eikä silmä sokaistu. Rodopsiinin muodostumiseen tarvitaan retinolia tai beeta-karoteenia, jonka vähäisyyden tyypillinen oire on hämäräsokeus. Rodopsiini hajoaa opsiiniksi ja vitamiini A:ksi. Tämä aktivoi entsyymin, joka sulkee kalvon huokosia ja solun jännite kasvaa. Sauvasoluihin kiinnittynyt gangliosolu alkaa reagoida. Tuotettu pieni energiamäärä kulkee näköhermoa pitkin aivoihin.


title: Verkkokalvo

text: Verkkokalvo eli retina on silmän aistiva osa, joka muistuttaa rakenteeltaan keskushermostoa. Se on muodostunut sikiökaudella aivojen aiheen pullistumana. Pullistuman varresta puolestaan on peräisin näköhermo. Kuva kohteesta, jota katsotaan, heijastuu verkkokalvolle. Verkkokalvo on aivan silmän takana, se on kuin silmän valkokangas. Verkkokalvon aistinsoluja, toiselta nimeltään fotoreseptoreita, ovat sauvasolut ja tappisolut.


title: Verkkokalvo

text: Verkkokalvon retinoblastooma on lasten yleisin silmäsyöpä.


title: Verkkokalvo

text: Eläinten verkkokalvo on periaatteessa samanlainen kuin ihmisellä mutta sauvojen ja tappien määrät ja sijoittuminen verkkokalvolla vaihtelevat. Sauvasoluja on runsaasti eläimillä, jotka saalistavat tai liikkuvat hämärässä. Monilla eläinlajeilla on verkkokalvossa heijastava pinta, tapetum lucidum, joka heijastaa silmään tulleen valon toistamiseen näköhermoihin ja parantaa siten hämäränäköä, "kissansilmät".


title: Archosauromorpha

text: Archosauromorpha on diapsidisauropsidien kladi, joka käsittää arkosaurit (kuten krokotiilieläimet ja dinosaurukset, mukaan lukien linnut) ja kaikki muut diapsidit, jotka ovat läheisempää sukua arkosaureille kuin lepidosauromorfeille (kuten liskot, käärmeet ja tuatarat). Ensimmäiset arkosauromorfit kehittyivät permikauden lopulla, mutta ryhmä yleistyi vasta triaskaudella permikauden joukkotuhon jälkeen.


title: Archosauromorpha

text: Vaikka Archosauromorpha nimettiin vuonna 1946, se vakiintui vasta 1980-luvulla. Nykyään Archosauromorpha sisältää neljä suurta matelijaryhmää: tanakat, kasvia syöneet allokotosaurit ja rhynchosaurit, monimuotoinen Archosauriformes-kladi (arkosaurit ja niiden lähimmät sukulaiset) ja polyfyleettinen ryhmä erilaisia pitkäkaulaisia matelijoita, kuten "Protorosaurus", tanystropheidit ja "Prolacerta". Jotkut auktorit luokittelevat Archosauromorphaan myös Pantestudines-kladin (kilpikonnat ja niiden sukupuuttoon kuolleet sukulaiset) ja choristoderit.


title: Archosauromorpha

text: Alla oleva kladogrammi perustuu M.S. Leen (2013) näkemykseen, jossa Pantestudines ja Choristodera luetaan Archosauromorphaan:


title: Archosauromorpha

text: Toinen kladogrammi perustuu M.D Ezcurran näkemykseen (2016), jossa Pantestudines ja Choristodera ovat Archosauromorphan ulkopuolella:


title: Shadow the Hedgehog

text: Shadow the Hedgehog on Segan videopeleissä ja "Sonic X" -animaatiosarjassa esiintyvä kuvitteellinen hahmo. Hän esiintyy myös Archie Comicsin sarjakuvissa. Shadow on siili, ”äärimmäinen elämänmuoto”, jonka tri. Robotnikin isoisä, professori Gerald Robotnik loi yli 50 vuotta sitten salaisessa projektissaan avaruusasema ARK:ssa.


title: Shadow the Hedgehog

text: Shadow on musta siili, jolla on punaiset raidat piikkien päällä ja punaiset alueet silmäkulmissa. Shadown pään sivupiikit taipuvat sivulle ja ylös. Hänellä on myös käsivarsissaan ja jalkojen ulkosyrjissä punaiset raidat. Shadowlla oli alun perin kultaiset nauhat ranteissa hansikkaiden kiristiminä ja nilkoissa kenkien tukiosissa, myöhemmissä peleissä nämä ovat muuttuneet sormuksiksi, jotka Shadow voi irrottaa ja kasvattaa voimiaan. Nämä sormukset rajoittavat Shadown voimia mutta lisäävät hänen kestävyyttään (nähty muun muassa "Sonic X ja Sonic 2006":ssa). Shadown jalkineet ovat leijailuluistimet, joilla hän luistelee maanpinnan yläpuolella, hänen on nähty myös leijuvan näillä luistimilla ilmassa.


title: Shadow the Hedgehog

text: Shadow teki ensiesiintymisensä "Sonic Adventure 2":ssa. Geraldin kehitellessä tätä asetta se alkoi olla jo niin pelottava, että G.U.N. hyökkäsi ARK:iin ja päätti lopettaa ”Projekti Shadown”, jonka parissa Gerald työskenteli. Täydellistä elämänmuotoa pidettiin uhkana maailmalle. G.U.N:in sotilaat ampuivat Shadown ainoan ystävän, Marian kuoliaaksi Shadown silmien edessä, mutta tämä ehti kuitenkin lähettää hänet Maahan avaruuskapselissa. Myöhemmin G.U.N. sai Shadown kuitenkin kiinni ja hänet nukutettiin kylmään uneen, kryostaasiin, josta Shadow heräsi vasta kun tri. Robotnik onnistui herättämään hänet noin 50 vuoden päästä tunkeutuessaan Prison Islandille. Shadow on menneisyytensä traumatisoima ja potee muistinmenetystä ja hän vannoo vielä kostavansa Marian kuoleman. Hänet sekoitetaan usein Soniciin, vaikka hän ei ole Sonicin klooni. Shadow alkaa kerätä kaaossmaragdeja, koska on palveluksen velkaa Eggmanille. Shadow ryhtyy yhdessä Robotnikin kanssa tuhoamaan maailmaa, sillä vain hänellä on tieto kuinka huippusalaista asetta Eclipse Cannonia käytetään. Heidän mukaansa lyöttäytyy myös Rouge the Bat, ja he ryhtyvät havittelemaan kaaossmaragdeja.


title: Shadow the Hedgehog

text: Shadow putoaa avaruudesta" Sonic Adventure 2":n lopussa. Shadown oli alun perin tarkoitus kuolla pelin lopussa, mutta fanien toivomuksesta hänet otettiin mukaan myös seuraaviin peleihin.


title: Shadow the Hedgehog

text: Seuraava esiintyminen on "Sonic Heroesissa", jossa hän on menettänyt muistinsa, eikä enää tiedä kuka tai mikä hän on. Rouge vapauttaa Shadown Robotnikin hylätystä tukikohdasta, jonne on suljettu myös E-123 Omega, E-sarjan viimeinen robotti, joka oli suunniteltu Shadown kiinniottamiseen. Robotti oli jätetty vartioimaan Shadowta, joka oli suljettuna hengissäpitokapseliin. Shadown menneisyyttä käsitellään myös hänen aivan omassa pelissään, jossa hän saa viimein varmuuden siitä, kuka hän on.


title: Shadow the Hedgehog

text: "Shadow the Hedgehog" -pelissä maahan hyökkää Black Arms -oliot ja heidän johtajansa Black Doom, jotka tulivat komeetasta nimeltä Black Comet. Pelin loppuosassa paljastuu, että Shadow on luotu Black Doomin verestä. Gerald Robotnik oli tehnyt sopimuksen Black Doomin kanssa, että hän auttaisi Geraldia luomaan ”täydellisen elämänmuodon”. Black Doom suostui, jos hän saisi käyttää Shadowta 50 vuotta myöhemmin maailman tuhoamiseen. Shadow ei kuitenkaan suostu siihen, ja hän muuttuu Super Shadowksi ja tuhoaa Black Doomin. Hän myös tuhoaa Black Cometin käyttämällä Eclipse Cannonia. Aivan lopussa Shadow päättää jättää menneisyytensä taakseen.


title: Shadow the Hedgehog

text: "Sonic the Hedgehog 2006":ssa Shadow on G.U.N.in agentti ja hän suorittaa erilaisia tehtäviä, kuten pelastaen Rougen Eggmanin tukikohdasta ja auttaen muun muassa Sonicia Silverin saadessa yliotteen tappelussa. Samassa pelissä Shadow saa vastaansa Mephiles the Darkin, joka yrittää saada Shadown omalle puolelleen. Mephiles vie Shadown ja Rougen kauas tulevaisuuteen ja näyttää Shadowlle, että ihmiskunta on teljennyt Shadowin erään laitteen sisään, koska he pelkäsivät hänen voimiaan ja epäilivät Shadowta maailmanlopun aiheuttajaksi. Shadow kieltäytyy Mephileen tarjouksesta, koska Mephileellä ei ole mitään syytä kostaa Maailmalle siitä, että hän oli valtikan sisällä kymmenen vuotta. Shadow oli se, joka vangitsi Mephileen valtikan sisälle hänen matkustaessaa ajassa taaksepäin Silverin kanssa estääkseen tulevat tapahtumat.


title: Shadow the Hedgehog

text: Sonic the Hedgehog on Shadown kilpailija. Yleensä nämä kaksi kinaavat ja tappelevat. Välillä Sonic yrittää ystävystyä Shadown kanssa, mutta huonolla menestyksellä (muun muassa "SA2":n lopputaistelussa Sonic kysyy radion avulla Shadowlta, kuinka hänellä riittää sormusenergiaa super-muodossa heidän taistellessa Final Hazardiksi muuttunutta Biolizardia vastaan).


title: Shadow the Hedgehog

text: Knuckles the Echidna on auttanut Shadowta löytämään Kaaossmaragdeja, koska Shadow huijasi häntä ovelasti.


title: Shadow the Hedgehog

text: Rouge the Bat ja Shadow ovat ystäviä ja toisinaan liittolaisia. Shadow pelastaa Rougen vähän väliä ties mistä. Yleensä siellä missä on Shadow, on myös Rouge, ja yleensä myös Kaaossmaragdi. Rouge näyttää olevan ainoa, joka välittää Shadowsta.


title: Shadow the Hedgehog

text: Amy Rose on Soniciin rakastunut tyttösiili joka sattui halaamaan Shadowta luullen tätä Soniciksi ("Sonic Adventure 2":ssa). Amy huomatessa Rougen tämä tajusi ettei Shadow olekaan Sonic. Amy sai Shadown muistamaan, ettei Maria halunnut Shadown kostavan Maailmalle, vaan antamaan ihmisille mahdollisuuden olla onnellisia.


title: Shadow the Hedgehog

text: Silver the Hedgehog ystävystyi Shadown kanssa heidän välisen taistelun jälkeen. Silver sekoitti Shadown Mephiles the Darkiin. Silver esiintyy vuoden 2006 "Sonic the Hedgehog" -pelissä, sekä peleissä "Sonic Rivals" ja "Sonic Rivals 2" -peleissä.


title: Shadow the Hedgehog

text: Maria Robotnik oli Shadown ystävä, mutta G.U.N.:in sotilas ampui Marian. Shadow aikoi kostaa Marian kuoleman, mutta Amy kertoi Shadowille ettei Maria olisi halunnut sitä. Shadow ymmärsi sen, ja päihitti Sonicin kanssa Biolizardin "Sonic Adventure 2":ssa.


title: Shadow the Hedgehog

text: Gerald Robotnik oli Shadown luoja ja Marian isoisä. Gerald esiintyy myös "Shadow the Hedgehog" -pelissä ja "Sonic Archie" -sarjakuvassa.


title: Shadow the Hedgehog

text: Team Chaotix auttoi Shadowta yhdessä "Sonic X" -jaksossa. He veivät Shadown avaruuteen taistelemaan Dark Oakia vastaan. "Shadow the Hedgehog" -pelissä Shadow auttaa heitä keräämään levyja ja dataa sekä viemään Vector ARKin -tietokonehuoneeseen. Team Chaotix löytää tarkan tiedon Shadown menneisyydestä ja selvittävät tämän Shadowille.


title: Shadow the Hedgehog

text: E-123 Omega liittoutui "Sonic Heroesissa" Shadown ja Rougen kanssa. Pelissä heidän tarinansa tehtävät koostuvat lähinnä tietyn vihollismäärän tuhoamisesta kentissä.


title: Shadow the Hedgehog

text: Black Doom oli mukana Shadown luomisessa antamalla Gerald Robotnikille omaa vertaan Shadown luomiseen.


title: Shadow the Hedgehog

text: Mephiles the Dark on yksi Shadown vihollisista. Shadow vangitsi Mephileksen Pimeyden valtikkaan (Scepter of Darkness) sisälle 10 vuotta sitten "Sonic the Hedgehog 2006" -pelissä.


title: Shadow the Hedgehog

text:
Shadowista on myös prototyyppi, Biolizard. Tämä prototyyppi epäonnistui, koska se tarvitsi Kaaossmaragdeja tuekseen ollakseen kuolematon ja saadakseen voimaa. Gerald vangitsi biolizardin tästä syystä. Kun Maria kuoli G.U.N.:in toimien vuoksi, hän uudelleenohjelmoi prototyypin kostamaan ihmisille, kun 7 Kaaossmaragdia olisivat taas yhdistettynä Eclipse Cannoniin.
Gerald ”ohjelmoi” myös Shadown etsimään Kaaossmaragdit ja palaamaan ARK:iin.
Shadown runtelema prototyyppi muuttui Final Hazardiksi Biolizardin yhdistyessä Eclipse Cannonin kärkeen varmistamaan ARKin putoamisen Maahan. Prototyyppi koki loppunsa kun Super Sonic ja Super Shadow päihittivät sen.


title: Paul Biya

text: Paul Biya (s. 13. helmikuuta 1933 Mvomeka'a) on kamerunilainen poliitikko, joka on toiminut maansa presidenttinä marraskuusta 1982 lähtien. Biya syntyi Kamerunissa ja opiskeli Pariisissa. Hänestä tuli Kamerunin pääministeri vuonna 1975 ja presidentti vuonna 1982.


title: Paul Biya

text:
Biya valittiin uudelleen vuosina 1984, 1992, 1997 ja 2004.
Vuonna 2008 Biya muutatti perustuslakia niin että presidenttikausien lukumäärää ei enää rajoiteta. Syntyneissä mellakoissa kuoli kymmeniä ihmisiä. Biya valittiin kuudennelle kaudelle lokakuussa 2011. Kauden pituus on seitsemän vuotta. Hän sai 78 % äänistä, vastaehdokkaan mukaan vaalit olivat epärehelliset. Hänet valittiin seitsemännelle kaudelle lokakuussa 2018. Hän sai äänistä 71 prosenttia. Opposition ehdokas Maurice Kamto sai ääniä 14,2 prosenti. Oppositio väitti vaaleja vilpillisiksi.


title: Lepidosauria

text: Lepidosauria on nykyisten matelijoiden menestynein ylälahko, johon kuuluvat liskot, tuatarat ja käärmeet.


title: Veren hyytyminen

text: Veren hyytyminen on monimutkainen prosessi. Haavan synnyttyä verisuonen seinämästä vapautuu kollageeniproteiinia. Kollageeni saa verihiutaleet erittämään tromboksaani-hormonia joka saa ne edelleen erittämään adenosiinidifosfaattia (ADP). ADP saa verihiutaleet litistymään ja kiinnittymään haavaan. Samaan aikaan veren hyytymistekijät muodostavat trombiini-nimistä entsyymiä. Trombiini reagoi plasman fibrinogeenin kanssa, ja vereen vapautuu fibriiniä. Säikeisiin fibriineihin juuttuu muita verisoluja. Kun fibriinisäikeet vetäytyvät kokoon, ylimääräinen neste puristuu hyytymästä ja tilalle syntyy rupi.


title: Veren hyytyminen

text: K-vitamiini on välttämätön veren hyytymiseen tarvittavan entsyymin synnylle. Joskus verisuonen sileä seinä voi olla vioittunut, jolloin verihiutaleet rikkoutuvat siihen saaden aikaan veritulpan eli trombin. Veritulppa voi joskus lähteä liikkeelle, jolloin irti lähtenyttä palaa kutsutaan emboliaksi. Tällöin se voi joutua keuhkoihin aiheuttaen keuhkoveritulpan (keuhkoembolia). Se voi joutua myös sydämeen tai aivoihin (aivoembolia) kohtalokkain seurauksin.


title: Veren hyytyminen

text: Veren hyytymistä hidastavia lääkkeitä kutsutaan antikoagulanteiksi.


title: Fibrinogeeni

text: Fibrinogeeni on veriplasmassa oleva liukoinen valkuaisaine. Fibrinogeeni on tärkeässä osassa veren hyytymisessä. Siinä fibrinogeeni muuttuu veteen liukenemattomaksi ja säikeiseksi fibriiniksi ja päättää hyytymisreaktion.


title: Neodiapsida

text: Neodiapsida on sauropsidien kladi, joka on toinen kahdesta diapsidien alaryhmästä; toinen on sukupuuttoon kuollut Araeoscelidia.


title: Neodiapsida

text: Varhaiset permikauden neodiapsidit muistuttivat nykyisiä liskoja, mutta jotkin niistä alkoivat jo palata veteen ("Claudiosaurus") ja liitämään (Weigeltisauridae). Ensimmäiset Sauria-kladin (Archosauromorpha ja Lepidosauromorpha) edustajat kehittyivät permikauden lopulla ennen joukkotuhoa.


title: Neodiapsida

text: Alla oleva kladogrammi M.S Leen (2013) mukaan kuvaa neodiapsidien sukulaisuussuhteita. Kladogrammista on jätetty pois Pantestudines, sillä sen sukulaissuhde muiden matelijoiden välillä on yhä kiistanalainen.


title: Globuliini

text: Globuliinit on ryhmä valkuaisaineita eli proteiineja, jotka eivät liukene puhtaaseen veteen, mutta liukenevat laimeisiin suolaliuoksiin. Globuliinit on yksi vanhentuneista, proteiinien luokitteluun tarkoitetuista ryhmistä.


title: Globuliini

text: Globuliinit ovat rakenteellisesti ja toiminnallisesti heterogeeninen ryhmä. Niihin kuuluvat muun muassa gammaglobuliinit.


title: Globuliini

text: Globuliinit ovat tärkeitä muun muassa elimistön immuunireaktioissa ja hormonien sekä hivenaineiden kuljettajina.


title: Lepidosauromorpha

text: Lepidosauromorpha on diapsidien kladi, joka käsittää kaikki diapsidit, jotka ovat läheisempää sukua suomumatelijoille kuin arkosaureille (joka käsittää nykyiset krokotiilieläimet ja linnut). Sen ainoa elossa oleva alaryhmä on Lepidosauria, johon luetaan nykyiset liskot, käärmeet, matoliskot ja tuatara.


title: Albumiini

text: Albumiinit on ryhmä valkuaisaineita eli proteiineja, jotka liukenevat puhtaaseen veteen. Albumiinit on yksi vanhentuneista proteiinien luokitteluun tarkoitetuista ryhmistä. Albumiini syntetisoituu maksassa.


title: Albumiini

text: Keskimäärin noin 60 % plasman valkuaisaineista on albumiinia. Se kuljettaa monia siihen sitoutuneita aineita, kuten kalsiumia, rasvahappoja, monia hormoneja sekä lääkeaineita ja muita vierasaineita. Albumiinimolekyylit ovat pieniä, joten se sitoo painoonsa nähden runsaasti vettä. Veren osmoottinen paine johtuukin noin 80-prosenttisesti albumiinista.


title: Albumiini

text: Radioisotoopilla leimattua albumiinia voidaan käyttää plasman tilavuuden mittauksessa.


title: Gail Devers

text: Yolanda Gail Devers (s. 19. marraskuuta 1966 Seattle, Washington, Yhdysvallat) on yhdysvaltalainen entinen pikajuoksija, joka kilpaili menestyksekkäästi sekä 100 metrin juoksussa että pika-aidoissa. Hän oli eräs 1990-luvun menestyksekkäimpiä yleisurheilijoita lajissaan.


title: Gail Devers

text: Vuonna 1990 Deversillä todettiin kilpirauhasen liikatoimintaa aiheuttava Basedowin eli Gravesin tauti. Hän kuitenkin toipui sairaudesta ja saavutti Tokion MM-kisoissa 1991 100 metrin aidoissa hopeaa. Barcelonan olympiakisoissa 1992 Devers voitti kultaa sadan metrin sileällä kuuden sekunnin sadasosan erolla Juliet Cuthbertiin, mutta jäi aitajuoksussa viidenneksi kompuroituaan johtoasemassa loppukilpailun viimeisellä aidalla. Sisäratojen MM-kisoissa 1993 hän voitti kultaa 60 metrillä. Samana vuonna ulkoradoilla Stuttgartin MM-kisoissa hän saavutti maailmanmestaruuden molemmilla matkoilla ja voitti pika-aidoissa vielä kolmannen perättäisen maailmanmestaruutensa Göteborgissa 1995.


title: Gail Devers

text: Atlantan olympialaisten 1996 sadan metrin finaalissa Devers tuli maaliin Jamaikan Merlene Otteyn kanssa samalla ajalla, mutta maalikamerakuvan perusteella Devers julistettiin voittajaksi ja näin hän saavutti toisen peräkkäisen olympiakultansa sadalla metrillä. Aidoissa hän sen sijaan jälleen epäonnistui ja jäi neljänneksi. Kisojen toisen ja uransa kolmannen olympiakullan hän saavutti pikaviestistä. Sisäratojen MM-kisoissa 1997 hän saavutti toisen 60 metrin maailmanmestaruutensa. Sevillan MM-kisoissa 1999 Devers voitti pika-aidoissa kultamitalin. Aikaisemmin samana vuonna hän oli halli-MM-kisoissa 60 metrillä hopealla. Vielä sisäratojen MM-kisoissa 2004 hän saavutti kolmannen 60 metrin maailmanmestaruutensa ja oli 60 metrin aidoissa toinen.


title: Gail Devers

text: Deversin eräs tavaramerkki olivat hänen erikoisen pitkät ja värikkäät sormenkyntensä.


title: Ahmed Salah

text: Hussein Ahmed Salah (s. 31. joulukuuta 1956 Ali Sabieh, Djibouti) on djiboutilainen maratoonari.


title: Ahmed Salah

text: Olympialaisista Salah saavutti maratonilla pronssia 1988 Soulista. MM-kisoissa hän juoksi hopealle sekä 1987 Roomassa että 1991 Tokiossa. Hän on maansa ainoa olympiamitalisti ja oli maansa ensimmäinen yleisurheilun MM-mitalisti.


title: Ahmed Salah

text: Salahin ennätys maratonilta on 2.07.07, minkä hän juoksi Rotterdamissa 17. huhtikuuta vuonna 1988. Hän on 180 senttimetriä pitkä ja painaa 60 kilogrammaa.


title: James Michel

text: James Alix Michel (s. 18. elokuuta 1944) on seychelliläinen poliitikko, joka oli maansa presidentti 2004–2016.


title: James Michel

text: Michel aloitti uransa opettajana, mutta siirtyi sotilasuralle ja kohosi everstiksi. Ennen Seychellien itsenäistymistä vuonna 1976 hän liittyi France-Albert Renén johtamaan poliittiseen puolueeseen jo ennen maan itsenäisyyttä ja oli sen keskuskomitean jäsen vuoden 1977 kaappauksen aikaan. Puolue on muuttanut nimensä kahteen kertaan ja on nykyisin nimeltään Parti Lepup eli Seuchellien kansanpuolue. Michel on sen puheenjohtaja vuodesta 2009 alkaen.


title: James Michel

text: Vuonna 1996 James Michelista tuli Seychellien varapresidentti. Vuonna 2004 hän seurasi vapaissa vaaleissa France-Albert Renéa maan presidenttinä. Hänet valittiin uudelleen heinäkuun 2006 vaaleissa ja jälleen toukokuussa 2011. Michel voitti myös vuoden 2015 vaalit, mutta hän ilmoitti syyskuussa 2016 jättävänsä paikkansa ennenaikaisesti kansanpuolueen hävittyä vuoden 2016 parlamenttivaalit. Kansanpuolue menetti näin 39 vuotta kestäneen valta-asemansa. Michelin seuraajaksi nousi varapresidentti Danny Faure.


title: James Michel

text: Michel on taistellut tarmokkaasti merirosvousta vastaan. Somalialaiset merirosvot ovat vakava uhka seychellien kalastajille. Hän on kiinnittänyt huomiota myös ilmaston lämpenemisen vaikutuksiin, jotka uhkaavat saarivaltion tulevaisuutta.


title: Sauropterygia

text: Sauropterygia on muinainen vesimatelijaryhmä, johon kuuluvat esimerkiksi joutsenliskot eli plesiosaurukset sekä plesiosaurusten edeltäjät plakodontit ja notosaurit. Sauropterygia-mateiljoita eli varhaiselta triaskaudelta myöhäisliitukaudelle asti.


title: Sauropterygia

text: YLÄLAHKO "Sauropterygia"


title: Jyvässolu

text: Jyvässolut eli granulosyytit ovat polymorfonukleaarisia leukosyyttejä (valkosoluja), joiden päätehtävä on fagosytoosi eli solusyöminen, mutta jotka kykenevät myös ekstrasellulaarisiin puolustusreaktioihin. Granulosyytit kuuluvat myeloidiseen solulinjaan ja ne voi tunnistaa solussa värjättäessä näkyvistä hiukkasista eli granuloista.


title: Jyvässolu

text: Granulosyytit jaetaan värjäytyvyytensä mukaan neutrofiileihin, basofiileihin ja eosinofiileihin.


title: Jyvässolu

text: Neutrofiilisten granulosyyttien tuma on 2–5-liuskainen. Neutrofiilit ovat ihmisen ja koiran yleisimpiä leukosyyttejä. Niiden määrä lisääntyy akuuteissa bakteeritulehduksissa, joissa ne osallistuvat kudokseen muodostuvan märkäeritteen muodostamiseen. Märkäerite muodostuu bakteereista, kuolleesta kudoksesta ja neutrofiilisista granulosyyteistä. Neutrofiilisten granulosyyttien määrää nostavat myös syöminen ja stressi. Linnuilla ei ole lainkaan neutrofiilisia granulosyyttejä, mutta niiden tilalla on heterofiilisiä granulosyyttejä.


title: Jyvässolu

text: Eosinofiilisten granulosyyttien tumat ovat kaksiliuskaisia. Eosinofiiliset granulosyytit hillitsevät tulehdusrektioita, vaimentavat allergisia oireita ja tuhoavat parasiitteja. Niiden määrä verenkierrossa lisääntyy loistartuntojen, leukemian ja allergioiden yhteydessä. Eosinofiilien granuloissa on muun muassa histaminaasia, joka tuhoaa vapaata histamiinia. Ihmisellä eosinofiilien määrä on korkeimmillaan keskiyöllä ja matalimmillaan puolenpäivän aikoihin.


title: Jyvässolu

text: Basofiilisten granulosyyttien tuma on suuri ja epäsäännöllisen muotoinen. Basofiilien granuloissa on hepariinia ja histamiinia, joillakin kotieläimillä lisäksi serotoniinia. Allergisen reaktion yhteydessä tiettyjen immunoglobuliinien liittyminen basofiilien solukalvoon aiheuttaa granuloiden sisällön vapautumisen verenkiertoon. Nämä vapautuneet aineet puolestaan osallistuvat allergiaoireiden syntyyn: esimerkiksi histamiini aiheuttaa verisuonten seinämien läpäisevyyden kasvamista, jolloin plasmaa siirtyy kudoksiin. Pahimmassa tapauksessa tämä voi aiheuttaa šokin, kun veren tilavuus verisuonistossa pienenee.


title: Sandrew Metronome

text: Sandrew Metronome on pohjoismainen media-alan yritys. Se muodostettiin vuonna 1990 kun ruotsalainen elokuvayhtiö Sandrews ja tanskalainen mediayhtiö Metronome yhdistyivät. Yhtiön omistuspohja on vaihdellut; vuodesta 2013 asti sen omistajana on ollut sijoittajaryhmä, jota johtaa norjalainen, aiemmin yhtiön toimitusjohtajana toiminut Morten Kongrød.


title: Sandrew Metronome

text: Sandrew Metronome omisti useita elokuvateattereita Ruotsissa, Tanskassa ja Suomessa. Sandrew Metronome toimi useiden vuosien ajan Warner Bros. -yhtiön tuottamien elokuvien jakelijana Pohjoismaissa, ja lisäksi se oli hankkinut Focus Featuresin, Miramaxin, Pathén ja Lionsgaten elokuvien pohjoismaiset levitysoikeudet.


title: Sandrew Metronome

text: Sittemmin yhtiö on keskittynyt viihdesisällön tarjoamiseen digitaalisille jakelukanaville ja siihen sijoittamiseen.


title: Sandrew Metronome

text: Sandrew Metronomella on aineetonta omaisuutta ja viihdesisältöä, kuten elokuvien, televisiosarjojen ja musiikin levitysoikeuksia. Yhtiön elokuvavalikoimaan kuuluvat mm. seuraavat elokuvat: Perikato, The Queen, Lost In Translation, Oopperan kummitus ja Volver – paluu.


title: Lentoliskot

text: Lentoliskot eli siipisaurukset, pterosaurukset, pterosaurit (Pterosauria), olivat dinosaurusten aikaan mesotsooisella maailmankaudella eläneitä lentäviä matelijoita, joilla oli nykyisen lepakon siipeä muistuttavat nahkaiset siivet. Ne eivät silti olleet lintuja eivätkä dinosauruksia. Lentoliskot olivat ensimmäisiä lentokykyisiä selkärankaisia.


title: Lentoliskot

text: Lentoliskot hallitsivat taivaita triaskaudelta liitukaudelle kaikkiaan noin 160 miljoonaa vuotta ja katosivat sukupuuttoon samaan aikaan kuin dinosauruksetkin.


title: Lentoliskot

text: Lentoliskoja on todennäköisesti elänyt joka puolella maailmaa, koska niiden fossiileja on löydetty lähes kaikilta mantereilta. Fossiilit ovat yleensä säilyneet huonosti, koska sedimenttien paino on rusentanut lentoliskojen ontot luut.


title: Lentoliskot

text: Fossiililöytöjen perusteella lentoliskojen aivorakenne on kehittynyt petolintujen tapaan siten, että ne olivat erityisen tarkkanäköisiä. Lisäksi ne olivat voimakkaita ja lintumaisen ketteriä. Onttojen luiden ansiosta ne olivat keveitä kokoonsa nähden. Niillä oli suuret, lihaksikkaat nahkasiivet ja joillakin lajeilla lepakkomainen karvoitus. Niiden siipiraajat soveltuivat myös kävelemiseen, joten ne pystyivät kulkemaan neljällä jalalla. Ilmeisesti uroksilla on ollut pääharja, koska munineen löytyneellä kivettyneellä naaraalla ei ollut harjaa.


title: Lentoliskot

text: Suurimmat lentoliskot napsivat suihinsa kuuden metrin korkeudelle nousevalla nokallaan jopa "Tyrannosauruksen" poikasia.


title: Lentoliskot

text: Suurimmat lentoliskolajit "Quetzalcoatlus northropi" ja "Hatzegopteryx thambema" olivat myös kaikkien aikojen suurimmat lentokykyiset eläimet. "Quetzalcoatluksen" siipivälin arvioidaan olleen 11–13 metriä ja "Hatzegopteryxin" yli 12 metriä. Ne elivät 71–66 miljoonaa vuotta sitten.


title: Lentoliskot

text: Kaikista pienin lentolisko oli "Nemicolopterus", jonka siipiväli oli noin 250 millimetriä. Löydetty yksilö saattoi olla poikanen tai keskenkasvuinen, ja aikuiset olivat luultavasti suurempia.


title: Lentoliskot

text: Ensimmäisen lentoliskon fossiilin löysi italialainen luonnontieteilijä Cosimo Alessandro Collini vuonna 1784 Baijerista, Etelä-Saksasta. Collini kuitenkin tulkitsi löytönsä väärin: hän piti sitä merieläimenä, joka käytti pitkiä eturaajojaan räpylöinä. Osa tutkijoista kannatti tätä tulkintaa vielä vuonna 1830, kuten saksalainen eläintieteilijä Johann Georg Wagler. Ranskalainen Georges Cuvier esitti ensimmäisenä vuonna 1801, että kyse oli lentävistä matelijoista, ja antoi 1809 saksalaiselle fossiilille nimen ”Ptero-dactyle”. Vastaavasti se lentoliskojen suku, johon fossiili kuuluu, sai viralliseksi nimekseen "Pterodactylus". Etenkin englannin kielessä sanalla ”pterodactyl” saatetaan kuitenkin viitata kaikkiin lentoliskoihin. Nykyään paleontologit suosivat ”pterosauri”-nimeä ja viittaavat termillä ”pterodactyli” joko sukuun "Pterodactylus" tai laajemmin alalahkoon Pterodactyloidea.


title: Lentoliskot

text: Myöhäistriaskauden fossiiliaineistossa ei tunneta yhtään varmaa lentoliskojen kantamuotoa, eikä niiden lentokyvyn kehitystä tiedetä. Eläinten fossiloitumisen todennäköisyys on pieni, varsinkin kevytrakenteisten lentäjien. Siitä huolimatta on säilynyt muutamia esimerkkejä.


title: Lentoliskot

text: On mahdollista että lentoliskojen esi-isät olivat primitiivisiä arkosaureja, mahdollisesti liskomaisia eläimiä, jotka juoksivat takajaloillaan. Jotkut niistä ovat voineet kiivetä puihin niissä elävien hyönteisten perässä. Ne sopeutuivat puu-elämään, ja niille kehittyi pitkät raajat sekä kevytrakenteinen ruumis. Seuraava vaihe saattoi olla liitopoimu, joka kehittyi raajojen väliin ja joka helpotti puusta puuhun liikkumista. Kuinka tällainen muoto kehittyi lämminveriseksi, aktiiviseksi lentäväksi eläimeksi, lihaksikkailla helposti liikutettavilla siivillä, on edelleen selvittämättä.


title: Lentoliskot

text: Vanha luokittelu jakaa pterosaurukset kahteen alalahkoon. Alkeelliset lentoliskot olivat alalahkossa "Rhamphorhynchoidea", ja ne elivät myöhäistriaskaudelta myöhäisjurakaudelle. Alalahkoon "Pterodactyloidea" kuuluivat tunnetuimmat lentoliskot, jotka saattoivat kasvaa hyvin suuriksi.


title: Lentoliskot

text: Kladistisessa luokittelussa parafyleettistä (epäluonnollista) alalahkoa "Rhamphorhynchoidea" ei käytetä.Lentoliskojen tarkat sukulaissuhteet ovat vielä ratkaisemattomat. Monet lentoliskojen tutkimukset menneisyydessä sisälsivät rajoitetusti tietoa ja olivat hyvin ristiriitaisia. Kuitenkin uudet, laajemmat tutkimukset ovat selventäneet asioita. Kladogrammi alla Andres & Myers (2013) fylogeneettisen tutkimuksen mukaan:


title: Luohua

text: Luohua on kylä Siikajoen kunnassa. Vuoteen 1973 asti kylä kuului tuolloiselle Paavolan kunnalle. Vuosina 1973–2006 kylä kuului Paavolan ja Revonlahden kuntaliitoksen yhteydessä perustetulle Ruukin kunnalle. Vuoden 2007 alusta lähtien kylä on kuulunut Siikajoen ja Ruukin kuntaliitoksen yhteydessä perustettuun uuteen Siikajoen kuntaan.


title: Luohua

text: Kylä sijaitsee noin 20 kilometriä kuntakeskuksesta Ruukista kaakkoon. Kylän läpi virtaa Luohuanjoki.


title: Luohua

text: Luohuan koulu aloitti toimintansa vuonna 1892. Koulu on toiminut koko historiansa ajan samassa rakennuksessa. Sitä on laajennettu kahteen otteeseen: 1930-luvulla rakennukseen tehtiin toinen kerros, ja 1980-luvulla rakennettiin liikuntasali. Luohuan nykyinen koulupiiri muodostuu entisistä Rankisen ja Heinolanperän koulupiireistä.


title: Hannu Hautala

text: Hannu Juhana Hautala (s. 12. toukokuuta 1941 Töysä) on suomalainen luontokuvaaja ja -kirjailija.


title: Hannu Hautala

text: Hautala tuli suuren yleisön tietoisuuteen kuuluisalla valokuvallaan "Kotkat parittelevat", joka valittiin vuoden 1973 lehtikuvaksi. Hänelle oli kuitenkin jo edellisenä vuonna myönnetty valokuvataiteen valtionpalkinto ja hän on sittemmin saanut kymmeniä palkintoja ja tunnustuksia, muun muassa filosofian kunniantohtorin arvon vuonna 2002 Oulun yliopistosta. Vuonna 2003 Hautalalle myönnettiin Suomen valokuvajärjestöjen keskusliiton Finnfoto-palkinto ja vuonna 2012 tiedonjulkistamisen elämäntyöpalkinto. Vuonna 2014 hän sai Pro Finlandia -mitalin.


title: Hannu Hautala

text: Kuusamossa vuodesta 1979 asunut Hautala tunnetaan erityisesti Koillismaan luonnon ikuistajana. Hänen nimeään kantava Suomen ensimmäinen luontokuvakeskus "Hannun Jäljet – Hannu Hautala luontokuvakeskus" avattiin yleisölle vuonna 2007 matkailukeskus Karhuntassun yhteyteen.


title: Hannu Hautala

text: Hautala on alun perin ammatiltaan autonasentaja. Hän myi ensimmäisen kuvallisen luontojuttunsa "Vaasa"-lehteen vuonna 1958. Hänen ensimmäinen kirjansa "Erämetsän elämää" ilmestyi vuonna 1968. Saatuaan valtion puolivuotisen taiteilija-apurahan vuonna 1970 Hautala ryhtyi päätoimiseksi luontokuvaajaksi.


title: Luohuanjoki

text: Luohuanjoki on Siikajoen sivujoki Pohjois-Pohjanmaalla. Se sijaitsee pääosin Siikajoen kunnan alueella. Joki laskee Siikajokeen parin kilometrin päässä Ruukin keskustasta itään. Luohuanjokea käytetään pääasiassa virkistys- ja kotitarvekalastukseen. Ammattimaista kalastusta on hyvin vähän tai ei ollenkaan. Yleisimmät kalat ovat ahven, hauki ja särki. Myös harvinaisemmat taimen ja kirjolohi voivat tarttua syötiin.


title: Luohuanjoki

text: 1970-luvulla suoritetut jokiuoman ruoppaus ja siivoaminen vähensivät joen runsasta keväistä tulvimista.


title: Saburō Sakai

text: Saburō Sakai (, 26. elokuuta 1916 – 22. syyskuuta 2000) oli Japanin keisarillisen laivaston hävittäjälentäjä. Toisen maailmansodan alussa Sakai oli alikersantti ja yleni laivaston aliupseeriarvoissa pursimieheksi ja edelleen sotilasmestariksi. Hänet ylennettiin vielä aliluutnantiksi ja edelleen luutnantiksi ennen sodan loppua.


title: Saburō Sakai

text: Sakai oli lähtöisin köyhistä oloista Sagan pikkukaupungin seudulta. Maakunnassa elettiin Sakain syntymän aikoihin vielä Bušido-sääntöjen l. Hagakuren mukaan. Sakain koti oli pikkutilalla, jonka hänen esivanhempansa olivat perustaneet samuraiden etuoikeuksien ja yhteiskuntaluokan poistuttua Japanin uudistuksissa. Hän pääsi oppikouluun Tokiossa asuvan setänsä kustannettua opinnot. Hän menestyi siellä keskinkertaisesti ja alkoi rettelöidä ja se aiheutti lopulta erottamisen sieltä, hänen sukunsa ja kylänsä pettymykseksi.